text:
31 luglio 2010
Zovins e Furlanetât
O soi restât scaturît pai coments che al à fat il prof. Tellia che al à fat intindi che la identitât furlane no covente...
Us propon chi l'intervent che o ai fat.
Zovins e furlanetât tal 2010
Cuant che a non da La Patrie dal Friûl o soi stât invidât a intervignî a cheste setime cunvigne dai Furlans tal mont, e o ai savût dal titul de zornade, mi soi fat une domande: aial sens fevelâ di furlanetât a zovins che forsit il Friûl no lu àn mai viodût o lu viodin vuê pe prime volte?
La domande no je banâl come che banâl no je la domande che si lee secont di me in maniere strente a une seconde domande: aial sens mantignî la nestre lenghe furlane intun mont che al devente simpri plui piçul ta cheste ete de globalizazion?
Lin par ordin.
Se vuê o sin chi, evidentementri no je dome par condividi une zornade di fieste. Piês al sarès limitâsi a un cjalâsi indaûr, lassantsi puartâ vie de nostalgjie par un Friûl che nol è plui.
Cuant che i nestris nonos a àn lassade cheste tiere, o met ancje la mê famee stant che i miei a son stâts “libars di scugnî lâ” in Argjentine (a Buenos Aires); in Gjermanie (a Colonie); in Svuizare (a Zurîc e Aarau); in Francie (a Parîs), al jere dal sigûr no par turisim ma parcè che chi e jere miserie o parcè che a vevin la ilusion di cjatâ dulà che a levin alc di miôr.
La lidrîs e je restade vive, ma chest nol baste plui.
Continuâ suntune strade dal ricuardâ ce che al è stât lassât, nol puartarà di nissune bande. Cemût podìno pensâ che i dissendents di emigrâts pal mont, int che e à savût costruîsi une posizion (par ducj o pensi a Sandra Pizzolitto, ministre dal cumierç e dal disvilup economic dal Ontario, ma tancj a saressin i esemplis) si podedin contentâ di une sunade di liron, une vilote, di un album di vecjis fotos in blanc e neri? Dut chest patrimoni al va ben e si à di tignîlu di cont, ma vuê il Friûl di chenti al à la responsabilitât morâl di fâ cognossi ce che cheste tiere e je orepresint.
Pierdi une culture al è un dam orent pal mont intîr
Duncje o vin di jessi pronts a frontâ cheste sfide cul mont di vuê, tignint presint che il pericul di pierdisi tal vilaç globalizât al è grant. E par dîle cun Robert Jhonson, gure espert di "life training e za consulent di Bill Clinton, Bill Gates e Micheal Jordan, o vin di "distinguisi par no estinguisi".
Spes tes discussions che cualchidun al imbastìs in cont dal Friûl, al capite di sintîsi a dî: “a ce coventie la lenghe furlane se o sin 600.000 mil chei che la fevelin achì e il mont al è invezit di 6 miliarts di personis”. Daûr di chest resonament aritmetic alore la stesse obiezion e podarès jessi fate ancje par dutis lis feveladis, cjapant dentri il stes inglês, il stes castilian, il stes cinês: ce plui, ce mancul o sin ducj piçui e ducj grancj a seconde dal element di confront.
Pre Antoni Beline, par agns diretôr da “La Patrie dal Friûl”, za tal 1989 al scriveve sul libri “Struture e/o culture” che o cjatais su la jentrade «A chest pont la cuistion e sarès sierade cu la prospietive, no tant lontane, che lis culturis mancul fuartis, come lis nestris, a vegnin glotudis e assimiladis di chês plui fuartis, come il talian. Cu la stesse logjiche, ancje il talian al vignarà glotût de culture anglo-americane e cussì chei che nus varan copâts nô a saran copâts ancje lôr. Ma chest nol è che mi jempli il cûr di sodisfazion. Parcè che la pierdite di une sole culture, ancje de plui rimite, e je un dam culturâl orent. Une pierdite che nissune teorie sul vilaç-globâl no pues justificâle. Un mont là che si è compagns tal sens di jessi ducj cence savôr e cence odôr e je une disgracie che ti fâs vigni frêt dome a pensâle. Imagjinâsi a vivile.
A rivuart dai piçui che si difindin, acusâts simpri di jessi antisociâi e nemîs dal progrès, che al sarès chest planete vualivât, mi permet di osservâ che la robe e je vere juste par ledrôs. Chel che al à une sô invidualitât al podarà confrontâsi, dâ e cjapâ. Il vêr indivualist al è chel che si sint citadin dal mont e vonde, par ce che nol à nuie ce dâ e nuie ce cjapâ. Dome pensâ pal so glotidôr».
Si à di montâ a cjaval, no colâ di chê altre bande
A ce covential continuâ a fâ vivi une lenghe? Montâ sù sul cjaval de modernitât nol à di significâ, taiâ la lidrîs cu la essence dal nestri jessi furlans. E il spieli di un popul al è la lenghe che chest popul al fevele: il so prin biliet di visite, la sô prime cjarte di identitât di mostrâ a chei altris popui. Par fâ une batude o disarès che il todesc al è precîs, come precise e je la sô lenghe, il talian al è cavilôs come che e je cavilose la sô lenghe, e vie indevant. La lenghe furlane e je sclete e sute come che a son i furlans. Ben si intint che ognidun di chescj aspiets al à il dret e il ledrôs de medaie, e ogni popul al è biel.
Come che al diseve Dree Venier intun editoriâl su La Patrie, duncje «La cuestion no je “dulà si vadial cul furlan” ma “dulà vadial il Friûl cence lenghe furlane”: al sparìs!»
Ve alore che al devente fondamentâl peâsi a chest fuart element di identificazion par podê continuâ a trasmeti no dome un vocabolari, ma ancje dut un sisteme di valôrs che cheste lenghe e puarte cun se.
No je dome une cuistion di lenghe.
La lenghe furlane no je dome un mieç di espression. Vere: se al fos dome chest al bastarès dome un codiç linguistic, ma o savìn ducj ce fin che al à fat l’esperanto e che l’inglês che si fevele tal cuotidian pai rapuarts internazionâi nol è la lenghe di William Shakespeare, ma une forme puare che e covente par puartâ juste il minim de informazion e che cualchidun al clame “globish”. Dal sigûr no puarte cun se chê complessitât di patrimoni che al identifiche un popul ben definît. Ce che mi preocupe di plui al è che dispès chi in Friûl al somee che al ziri chel virus strani, fi de globalizazion e che si clame “esterofilie”: o vin scuviert chei altris, dimenteantsi di noaltris. E vuê plui di cualchidun si è dismenteât di savê fevelâ furlan. Ma se i Furlans tal mont, e voaltris o sês l’esempli concret, a àn vuadagnade stime al è parcè che si presentavin cuntun patrimoni di culture, lenghe, esperience, mistîr, cognossincis, valôrs e identitât ben definîts. La storie de emigrazion furlane e je divierse de storie de emigrazion taliane, ancje se dispès e ven cjapade dentri di chê. O puarti dome l’esempli di une realtât che o ai vude la furtune di cognossi diretementri. Cuant che tal 1876 il prin ministri de Argjentine Nicolas Avellaneda al pensave a une leç di imigrazion al à cirût cuâi che a podevin jessi i destinataris di chestis assegnazions di terens e i è stât rispuindût e conseât un popul che al steve tal nord Italie, ai confins cul mont austriac, e che si clamave (e si clame) “furlans”. Nol è un câs che i sedi stât fat il nestri non: cussì tal 1878 a son rivâts il prins 295 fondadôrs che cul lôr patrimoni di cognossince e di culture a àn fat nassi cheste comunitât che inmò in dì di vuê e rapresente une realtât virtuose e esemplâr di furlanetât tal mont. E nol è l’unic câs che al testemonee la stime che il nestri popul si è vuadagnât ator pal mont.
Une clâf universâl
Covential zontâ inmò alc? Po ben, o cjali simpri tal pratic daûr di une esperience che no je masse grande, ma dal sigûr direte.
E il spont mal à dât propit il President Pieri Pittaro te conference stampe che al à fat in borc dal sâl juste martars passâts cuant che al à dit che i furlans dissendents di emigrants ator pal mont a son sui 4 milions di lôr. No saran ducj tai vertiçs dal sisteme economic tai rispetîfs paîs, ma se o provìn a pensâ che in dut il mont, chescj a puedin jessi lis “puartis par jentrâ” tai marcjâts dai 5 continents, la prospetive e gambie. E no pôc. Provait a imagjinâsi che chel fîl che al pues leâ un furlan canadês, cuntun furlan argjentin, passant par un furlan european, fint a un furlan australian si clamedi lenghe furlane, permetint cussì di cori di une bande a di chê altre dal mont, cence mai gambiâ no dome codiç, ma nancje identitât: ce sensazion provaiso cuant che o sintîs a fevelâ par furlan? No ise za di se une clâf che ti vierç cun plui facilitât e in mancul timp chê puarte clamade “difidence”? E ta chest mont che al va simpri plui di corse, i vêrs siôrs a son chei che a rivaran a spindi miôr il lôr timp. No ise une oportunitât che forsit o vin pierdude masse voltis ta chescj agns? Trope economie no puedie zirâ se in ogni continent i furlans a decidin di metisi in rêt e fâsi di tramit par relatîfs marcjâts economics, deventant cussì pont di riferiment par chei altris furlans? Ce isal miôr di dut, se no podê contâ suntune pussibilitât di comunicazion za nestre? Nissun dinee la impuartance di imparâ ancje chês altris lenghis, ancje parcè che chi buine part e cognòs za plui di une lenghe e duncje o pensi che nissun al puedi acusânus di jessi sierâts. Anzit, i studis a confermin che il frut che al nas intun ambient plurilengâl (tal nestri câs, furlan-talian; furlan-castilian; furlan-inglês e vie indevant) al disvilupe abilitâts superiôrs che i dan un vantaç ancje tal imparâ gnovis lenghis (us consei la leture dal libri: “Il cjâf dai furlans” di Franc Fari, neurolinguist furlan di nomee mondiâl). Duncje se o vin za une briscule di plui, parcè no zuiâsile?
La esperience di “La Patrie dal Friûl”
Vignint a la nestre ativitât plui specifiche, lu vin za sperimentât tal concret. Di cuant jo e Dree Venier tal 2006 o sin stâts clamâts di pre Antoni Beline e o vin decidût di metisi al servizi di chest gjornâl storic, nassût tal 1946 e che fin dai prins numars al vignive fûr dut par furlan (ancje in agns che no jerin contribûts pe lenghe furlane), o vin cirût di slargjâ lis colaborazions sedi dal pont di viste anagrafic, tirant dentri zovins e poiantsi su lis tecnologjiis di vuê, sedi dal pont di viste gjeografic. L'impuartant al jere, e al è ancjemò cul diretôr di vuê Dree Valcic, continuâ a fâ un gjornâl par furlan. E la lenghe furlane e je stade il fîl che nus à permetût di tirâ dongje colaborazions di dut il mont: il stes Dree Venier nol vîf in Friûl, ma a Milan; o vin Chiara Segrado che al Cairo, in Egjit, e lavorave te Bancje mondiâl e nus à vût scrit di finance; za di mês o vin a Colonia Caroya Marta Copetti e Claudio Roya che nus tegnin informâts di ce che al sucêt di là dal Ocean; o vin une rubriche su la Austrie, scrite di Janez Erat, un sloven straferît là e inamorât dal furlan; e sul prossim numar di Avost, la federazion dai Fogolârs dal Canadà (cul President Ivano Cargnello e Sonya David) e je stade determinante par podê vê l'onôr di intervistâ Sandra Pizzolitto Pupatello, ministre dal cumierç e dal disvilup economic dal Ontario. Us fâs dome une anticipazion di ce che nus à dit jê (che tra l'altri, e fevele par inglês e benon par furlan e no dome la nestre lenghe) «Il furlan al pues deventâ la “lenghe francje” parcè che o pensi che cuant che i Furlans si cjatin pal mont, chest al è za un pas in plui: il fat di vê lis stessis origjins al permet subit di jessi in sintonie. E al jude ancje i rapuarts economics parcè che tu ti sintis za de stesse famee». E se o zontìn a cheste frase ce che mi à dit subit dopo, che stant la crisi dai USA a stan cirint gnûfs marcjâts e che «Il Friûl al podarès jessi la puarte de Europe pal Canadà», si capìs subit l'aspiet propit PRATIC e ECONOMIC che la afermazion di apartignince di Sandra Pizzolitto Pupatello si tire daûr, e di ce sorte di ocasions che o podìn vê devant. Isal il câs di pierdi un caric di briscule di cheste sorte?
E ducj chescj rapuarts, che a son dome une cerce di dute la ativitât e i contats che o vin vût in chescj passe 3 agns di lavôr, a son nassûts in gracie dal fat che o fevelìn e o scrivìn par furlan. Us dîs chest no cun chê di fâ viodi “ce brâfs che o sin”, ma par dâ un esempli concret di ce potenzialitâts che il nestri popul al à. Noaltris o vin fat zirâ informazion, parcè no podaressial chest il principi chel che al fâs zirâ ancje chei altris rapuarts economics tra i furlans ator pal mont?
La nature nus insegne
Baste cjalâsi ator par vê i insegnaments che ti coventin te vite.
Une plante cence la lidrîs e cence la tiere par supâ ce che i covente par vivi, si secje e e mûr.
Une plante cuntune lidrîs debile, al prin soflâ di burlaç e cole, si secje e e mûr.
Dome chê plante che e à lidrîs profondis, e rive no dome a butâ e a tignî bot ai burlaçs, ma ancje e slargje simpri di plui i siei ramaçs, dant fueis e pomis.
Chei ramaçs, chês fueis e chês pomis che a àn lidrîs in Friûl e che a supin chê linfe che o podìn clamâ lenghe furlane, o sês ducj voaltris, o sin ducj noaltris, Furlans tal mont.
24 luglio 2010
Tancj auguris, pro Majano
Fracait chi par lei il program.
19 luglio 2010
Furlans sul Espresso
Par nuie banâl ni scontât.
Ancje jo o ai viodût il promo de serie TV "Felici, ma furlans" su Internet (al è ancje ca sot), e al pues plasê o no plasê, ma i autôrs (te foto, un dai protagoniscj) a declarin: "Un viaggio tra figure di pasoliniana memoria, "il film gioca costruendo stereotipi - racconta l'autore - quelli tipici del teatro comico della tradizione, per poi smontarli, accompagnando lo spettatore nel percorso che i personaggi compiono puntata dopo puntata".
Mi plasarès viodi chês altris pontadis par capî se l'intent al è mantignût. E se a rivin, mi somee une biele robe lavorâ par "smontâ i stereotips dal furlan". E e sarès une biele novitât.
La satire e je une materie dificil di fâ (e di capî) e se a son bogns di fâle, secont me a saressin une biele novitât intun panorame furlan che al riscje simpri di cjapâsi masse sul seri.
O preferìs un progjet inovatîf e che al ponte a une maniere gnove di fâ television che no dutis chês declarazions che si son letis in ocasion de visite ancje dal President de Republiche: i furlans che ducj si ricuardin come "saltsonescjlavoradôrs" che a fasevin la code par paiâ lis tassis ancje in timp dal taramot, o che a àn servide la "patrie" italie jemplants cimitieris e ossaris cun zovins mandâts a murî par une vuere (e ancje dôs) che lôr no crôt che a vessin volude, o lis laudis pe Universitât dal Friûl che ducj a disin che e je tra lis miôr (ancje plui di Triest par ciertis robis, massime su la gjestion de spese e no dome pe didatiche) ma che a la fin e à di sierâ i cors parcè che Rome no i mande avonde risorsis o, infin, parcè che o sin i donadôrs di sanc e di orghis plui brâfs di italie. Sincerementri mi da plui fastidi sintî a dî "Ce brâfs che a son i Furlans", tant par dânus un contentin e dopo continuâ "come niente fosse" a metinuse ta chel puest. O sai bessôl che o sin miôr di tantis bandis di cheste spes ridicule Italie. E par chest o pretint che nus vegni dât il nestri: almancul ce che nus spietarès di dirit. Invezit prin une "pacca sulla spalla" e dopo une pidade dulà che "nol trai soreli" (cuasi simpri). Ma chest al è un discors un tic lunc par frontâlu dome intun post.
Felici Ma Furlans from UOLLI on Vimeo.
18 luglio 2010
Usgnot a Aquilee
A son tradizions e apontaments che a segnin la vite dai popui e la manifestazion di usgnot a Aquilee e rapresente un pont fer pal popul furlan.
Di fat, in basiliche aes 6 di sere si cjataran chei che puntuâi a cjapin sù l'invît di Glesie Furlane par ricuardâ i protetôrs di chestis tieris: Ermacure e Furtunât. La celebrazion uficiâl cu la presince dai vescui de regjon e des autoritâts e je za stade, ma chê volude dai predis furlans, erêts dal spirt e de volontât di pre Marchet, Placerean e Beline e à un altri significât.
Definîle alternative al sarès sbaliât e ridutîf. Conotâle cul tiermin “vere”, mi somee plui adat, parcè che al definìs un rapuart di amôr e sperance pal avignî dal Friûl.
Une messe che e ribadìs il sens cristian de solidarietât pai ultins, ma ancje la ferme determinazion a difindi i dirits des minorancis.
In non di chei valôrs universâi che a nasserin te glesie mari di Aquilee, che si faresin sostance tal timp dal Patriarcjât e che vuê, cun fadie, e assediâts di tancj gnûfs “Atile”, a rivivin tra chei che no sbassin lis bandieris dal autonomisim.
17 luglio 2010
Tiere furlane si presente ai Agnui
A presentaran Tiere Furlane (frache il link) n. 5 pre Alessio Geretti dal Comitât di Sant Florian (frache il link) ; Gilberto Ganzer, diretôr dai Museus Civics di Pordenon; Enos Costantini, curadôr editoriâl de riviste, Claudio Violino, assessôr regjonâl aes risorsis agriculis, naturâls e forestâts (frache il link) e il President de Regjon (frache il link) Renzo Tondo (frache il link)
Il progjet, che o ai il plasê di direzi e volût cun fuarce dall’assessorât a la agricolture, al à come obietîf «Valorizâ e fâ cognossi il patrimoni culturâl de regjon interie midiant de riscuvierte dal teritori» come che al sclarìs l’assessôr Violino (frache il link).
E propit par mantignî il leam cul teritori, a continuin lis presentazions itinerantis e chest ultin numar al sarà presentât a Dieç (frache il link), sugjestive suaze e sede dal impuartant event espositîf chest an dedicât ai Agnui (frache il link)«La sielte e je colade su chest paîs de Cjargne, piçul tes dimensions, ma grant par dut ce che il Comitât di Sant Florian (frache il link) al fâs ta chescj agns» al declare l’assessôr Violino (frache il link)«E po, “la Cjargne e je la mari dal Friûl”: Tiere Furlane (frache il link) no podeve no jessi presentade ancje chi e la ocasion nus ven dai contignûts di chest numar che al fevele propit de tradizion de latarie e dai mulins di Dieç (frache il link)».
Sul numar 5 di Tiere Furlane (frache il link) si fevele di fat di chescj elements, ma ancje di vuardi e de tradizion de bire in Friûl. I “personaçs” presints su cheste edizion a son Eugenio Caneva fondadôr de prime latarie sociâl cjargnele di Culino (1880) e Giovanni Bolle un grant sienziât a servizi de agricolture gurizane. Cun di plui une puntuâl ricercje storiche e mostre lis claris origjins de “Jote”, nassude propit in Cjargne par po jessi espuartade diventant embleme gastronomic di une grande citât. Il numar si siere cuntune sugjestive panoramiche fotografiche dedicade a Grau storiche: no dome “tiere” duncje, ma ancje “lagune furlane”.
Atenzion a lis lidrîs, ma il voli ben pontât sul avignî: al continue l’impegn ancje pai furlans tal mont che a puedin lei midiant de Rêt i contignûts di Tiere Furlane (frache il link). A son costants i inzornaments su internet: i aretrâts (i prins numars a son finîts) a son e a saran consultabii on line dal sît de regjon www.regione.fvg.it/tierefurlane (frache il link) e il profîl dal popolâr social network “Facebook” (frache il link) al è aromai rivât a passe 500 adesions.
“Tiere Furlane” (frache il link) e je ancje une trasmission cuindisinâl in onde ogni vinars des 11.00 e in repliche sabide aes 5 dopomisdì e domenie aes 9 e mieze su lis frecuencis di Radio Onde Furlane (frache il link) (Udin, Gurize, Basse Furlane e Friûl di Mieç: 90.00 mhz FM; Cjargne: 90.20 mhz FM; Colonia Caroya Argjentine 96.60 Mhz FM) o su www.ondefurlane.eu (frache il link) in streaming.
16 luglio 2010
Glesie Furlane e La Patrie dal Friûl insiemit a Aquilee
La messe par furlan e sarà celebrade te Basiliche Mari a lis 6 di sere di domenie ai 18 di Lui. Dopo ducj i partecipants si trasferiran alì dal ristorant “ai Patriarchi” par continuâ la serade in compagnie cu la presentazion dal ultin numar de riviste in lenghe furlane “La Patrie dal Friûl”.
In cuviertine Tania Morandini, diretore di orchestre internazionâl, furlane di Vergnà che e conte la sô esperience. Di une Morandini a un altri, Giuseppe: il gnûf president de bancje ex-Crup, che cumò si clame CassarisparioFVG, a proposit de lenghe furlane al declare «Fevelâ par furlan cu la nestre int o pensi che e sedi la miôr maniere par fâsi sintî dongje».
Dilunc dal gjornâl si fevele ancje de situazion no masse buine pal furlan “di là da la aghe” e de visite in regjon de delegazion dal Comitât consultîf de Convenzion-cuadri pe protezion des minorancis nazionâls dal Consei di Europe. Tes pagjinis “internazionâls” invezit si torne a fevelâ di musiche dilà dai confins, in Slovenie e in Austrie. Di no pierdi i conseis pai libris par furlan di puartâ in vacance.
Tal archivi dal sît http://www.blogger.com/www.lapatriedalfriul.org si puedin lei ducj i contignûts de riviste fint al mês passât. Si ricuarde che “La Patrie dal Friûl” si le cjate tes miôr librariis e ediculis o si ricêf a cjase par abonament.
15 luglio 2010
Cemût puedio pensâ?
Prin di murî i à dit a gno pari "Sêstu content che ti ai fat un fi mascjo?" e po dopo e à sierât i voi par simpri.
Cemût puedio pensâ che la mê lenghe e je cence valôr se lis ultimis peraulis che e à dit mê mari prin di murî a son stadis par furlan?
[sintude par Radio, www.ondefurlane.eu, vuê dopomisdì]
nb: te foto la cuviertine da La Patrie dal Friûl, Mai 2008, speciâl "La Mame"
12 luglio 2010
Sants Ermacure e Furtunâts, patrons dal Friûl
Sù, fâsti dongje, int di Sant Ermacure,
al to pastor e a Fortunât rivolziti,
ai testemonis, che tu sâs in glorie,
parcè che pe lôr fede a àn dât la vite.
Achì passarin, come vint in furie,
popui ruviei di brame e di tristerie,
ma tu âs viodût te dì de gran miserie,
il segno che il Signôr no ti bandone.
Gjolt, Aquilee, Diu ti da la glorie,
che, fruçonâts i mûrs de tô supierbie,
cence des armis cjantistu vitorie
pai tiei nemîs clamâts a jessi fradis!
Chi l'om furlan e chel da la Slovenie
e il todesc a cirin amicizie
e, tant diviers, a cjatin une patrie,
che e à tai martars dute la sô fuarce.
Chi la semence de Furlane Glesie,
di Redenzion e puartave lis primiziis
e tal martiri si viestì di glorie,
sfidant a muart la prepotence umane.
Laudât Idiu, Trinitât santissime,
Pari, cul Fi, a pâr cul unic Spiritu,
che al sielç i debui, cun dissen di gracie,
par palesâ tal mont la sô potence. Amen.


c: text/html

text: Daûr di ce che si à concuardât te cunvigne setemanâl di clape di martars ai 13 di Zenâr 2015 alì dal Bar Savio di Udin, cuartîr citadin di ospedâi e fradaiis di une volte, une comission dal Moviment Civic Culturâl Alpin-Adriatic dal Fogolâr Civic, cun dentri il coordenadôr prof. Alberto Travain e i conseîrs gjeom. Sergio Bertini e dot. Carlo Alberto Lenoci, ai 16 e à visitât i ambients publics dal Centri Storic de capitâl de Furlanie dant fûr un stampât cun parsore un “mes culturâl” bilengâl furlan-talian, destinât “a la int dal Friûl, cognossude par civiltât e rispiet” e intitulât “Ni teroriscj ni mincjonadôrs! Coparie di Parigji o ben di Parîs: la nestre Europe no pues sei cussì!”. “Tal cûr de Europe, la int dal Friûl, cognossude une volte pal mont par particolâr sens di civiltât e rispiet, no pues acetâ ni che si menaci la sigurece dal Citadin ni che si ufindin sensibilitâts di un o di trops cu la scuse di une libertât di opinion, espression e stampe che no pues discjolisi di principis europeans storics di rispiet dal Om e de sô spiritualitât plui intrinsiche”. Parsore di dut, il simbul aquileiês a mosaic chel che al rapresente la significative lote tra gjal e copasse, li riviodude tant che contrast tra la lûs e il scûr de civiltât. Par sierâ, un “vive la liberté” par francês, compagnât, par furlan, de prionte “ma tal rispiet e cun sintiment!”. Po ben chel mes, pal popul furlan, in cont dal cantin de identitât europeane a pet de Coparie di Parîs, dispensât dal Fogolâr Civic prin di dut tai ambients di Udin chei de citât viere, incuintrant subit bon acet cetant tra gjerents e aventôrs, al jere firmât dal coordenadôr gjenerâl e regjonâl di chê clape, prof. Travain, e di cinc conseîrs sociâi pai “cuintîrs” dal Moviment citadins e sul teritori ven a stâi Sergio Bertini (Cuintîr I: Udin “Marcjât Vieri” e Friûl Orientâl), Carlo Alberto Lenoci (Cuintîr II: Udin “Aquilee” e Basse Furlane), Gianfranco Savorgnan (Cuintîr III: Udin “Marcjât Gnûf” e Friûl Centrâl), Francesco Nicolettis (Cuintîr IV: Udin “Glemone” e Alte Furlane), Giuseppe Capoluongo (Cuintîr V: Udin “Graçan” e Friûl Ocidentâl).

robotstxt: allowed

filter: keep


text:
Premi Friûl
Il Premi Friûl al è un ricognossiment musical assegnat ogni an, fin dai agns Otante, organizât da Radio Onde Furlane. Il concors al a viodût nassi e cressi une buine part dai artiscj che tal dì di vue e nudrîssin la sene musicâl in lenghe furlane. Imprin il concors al a sperimentât diviersis formis di espression: senegjature, radiodrame, gjornalisim, grafiche, fotografie, fumet, par dedicasi daspò (dai agns Novante) all'espression musicâl. Le idee inovative dal Premi Friûl e je stade chê di trasformâ il premi in te produzion professionâl di un album par la etichete “Musiche Furlane Fuarte”. Al è in chest mût che a àn podut iessi publicadis oparis fondamentalis de gnove musiche furlane: “Iubilaeum” dai Arbe Garbe, “Cronache” dai Dlh Posse, “Formicus” dai Prorastar, “Sono lagrimis o stelis” di Silvia Michelotti, “No vain” di Fabian Riz, “Rap par cjargnel” di Dek ill Ceesa, “Avampuest dub” dai R.esistence in dub e altris ancjemò. Dal 2011 le manifestazion e ven organizade insiemi a Homepage Festival
Vincidôrs[cambie | modifiche il codiç]
Premi Friûl par le Gnove Musiche Furlane[cambie | modifiche il codiç]
- 1995 - Bakan ex aequo con Ultrabrartan
- 1996 - Madrac
- 1997 - Luigi Maieron
- 1998 - Croz Sclizzâz
- 1999 - Prorastar
- 2000 - Pantan
- 2001 - Silvia Michelotti
- 2002 - Jonokognòs
- 2003 - no l'è stât asegnât
- 2004 - Parafangos
- 2005 - Dek Ill Ceesa
- 2006 - TNF
- 2007 - R.Esistence in Dub
- 2008 - Francis and The Phantoms
- 2009 - Orchestra Cortile
- 2010 - Luna e Un Quarto
- 2011 - Ulisse e I Ciclopi
- 2012 - La Bande Eletriche
- 2013 - Aldo Sbadiglio e la Famiglia Ananas in Vacanza a Dresda


text: Lunis ai 29 di Avost 2016, il President de Regjon des Marcjis, dot. Luca Ceriscioli, i à scrit vie al sorestant dal moviment civic culturâl alpin-adriatic dal Fogolâr Civic e dal circul universitari furlan de Academie dal Friûl, prof. Alberto Travain, une letare di agrât pal mes di sostegn mandade ai 27 di Avost di chês dôs fradaiis aes comunitâts taramotadis de Italie Mezane: “A nome della Regione Marche e mio personale ringrazio per la solidarietà espressa alla comunità marchigiana così dolorosamente colpita dai tragici eventi sismici dello scorso 24 agosto. La consapevolezza di questa partecipazione contribuirà a sostenere l’impegno delle istituzioni e dei cittadini per la ricostruzione dei luoghi e la rinascita delle comunità locali”.


text:
16 di Zenâr
Il 16 di Zenâr e je la 16° zornade dal Calendari Gregorian. A mancjin 349 zornadis pe fin dal an (350° se l'an al è bisest).
Acjadiments[cambie | modifiche il codiç]
In Friûl[cambie | modifiche il codiç]
- 1753 - Al ven creât l'arcivescovât di Udin cal cjape dentri lis diocesis di Feltre, Belun, Cjâudistrie, Ceneda, Citâtgnove, Concuardie, Padue, Parenç, Pole, Trevîs, Verone e Vicenze.
Vie pal mont[cambie | modifiche il codiç]
Nassûts vuê[cambie | modifiche il codiç]
- 1883 - Michele Gortani gjeloc di fame, naturalist, professôr universitari e politic furlan († 1966)
Muarts vuê[cambie | modifiche il codiç]
Fiestis[cambie | modifiche il codiç]
In Friûl[cambie | modifiche il codiç]
Vie pal mont[cambie | modifiche il codiç]
Religjosis[cambie | modifiche il codiç]
- Sant Berart
- Sant Marcel


text:
Contribuìs a Weblate
Weblate al è disvilupât di une comunitât vierte. A son plui manieris par contribuî al disvilup di Weblate. Fevele cui tiei colaboradôrs in merit.Visualize sorzints Volte la aplicazion
Âstu cjatât un erôr in Weblate?
- Tal câs che al sedi un erôr sensibil o un probleme di sigurece, par plasê segnalilu a HackerOne. Altris manieris par segnalâ problemis di sigurece a puedin jessi cjatâts inte documentazion.
- Verifiche che l'erôr nol sedi za stât segnalât, cirint tai problemis di GitHub.
- Se no tu rivis a cjatâ une segnalazion vierte che rivuarde il probleme, alore vierç une gnove segnalazion.
- Seguìs lis istruzions tal model dal probleme e dâ plui informazions pussibilis in merit.
Âstu une patch(blec) che e comede un erôr?
- Vierç une gnove richieste di implementazion (GitHub pull request) cu la patch(blec).
- Verifiche che la descrizion de richieste di implementazion e descrivedi il probleme e la soluzion. Inclût il numar dal probleme pertinent, se esistent.
Mancjie une funzionalitât o vûstu cambiâ alc?
- Sugjerìs la tô modifiche tai problemis di GitHub.
- Seguìs lis istruzions tal model dal probleme e dâ plui informazions pussibilis in merit.
Domandis relativis al codiç sorzint?
- Consulte la documentazion dal colaboradôr par cjatâ i argoments plui usuâi.
- Share what is on your mind in the GitHub discussions.
Vûstu dâ une man cu la documentazion?
- La documentazion e fâs part dal codiç sorzint principâl dal repository. Tu puedis seguî i colegaments de documentazion par modificâ in mût diret ogni pagjine.
- Dopo vê preparât un blec (patch), va daûr des istruzions inviâ il blec (patch).
- Help fix and suggest non-code related pull-requests by joining the reviewer team.
Il supuart finanziari al è simpri metût a pro.
Vierç la pagjine des donazions pes opzions su ce mût donâ.Done cumò
Sêstu un tradutôr? Jude a voltâ il stes Weblate.
Tu puedis tradusi Weblate e tancj altris progjets su hosted.weblate.org.Tache a voltâ


text:
In timps di crisi, no dome economiche, ancje di ideis, si à bisugne di cambiâ aiar. Al è chel che e cîr di fâ, dal 2006 a Pavie, la associazion culturâl «Etrarte», fate di Gloria Deganutti, Raffaella Garzitto e Elena Tammaro, proponint, cun coragjo, rassegnis di art contemporanie cun zovins dal Friûl-Vignesie Julie, e che a van sot dal non di «Sticeboris». Un intindiment marcât chest an ancje dal titul simbolic de mostre: «O2(f) Ossigjen furlan». Ossigjen tant che soflade di vite, indispensabil pe art e pe ispirazion creative.
Di elements di furlanetât, cheste rassegne a ‘nd à un grum. A scomençâ dal non. «Sticeboris», par furlan, al vûl dî tignî sù lis boris, ma ancje stiçâ. Al conte ben la idee iniziâl dal progjet, chê di tignî vive la part cidine de ment, des emozions e de inteligjence a traviers dal confront e dal rinovament di un lengaç contemporani a plui nivei. Furlans a son i artiscj clamâts tai agns a presentâ lis lôr voris, magari migrants, in Italie o tal forest, tant che in cheste edizion. Artiscj che si confrontin cu la nature, la storie, il fâ art te societât e te proprie comunitât.
E furlane e je la suaze principâl di chestis mostris: vile Beretta, dulà che Vittorio Cottafavi al zirà part des senis dal cine «Maria Zef», piere fondamentâl de produzion culturâl di cjase nestre, e che cumò e da acet, tra corts contadinis e arbui esotics, ai talents furlans. Plui di cualchidun cun chest ambient al à decidût di interagjî. Tant che Enzo Comin, poete, videomaker e fotograf di Pordenon, cu la sô opare «Stiçât». Achì la fotografie e vîf e e respire intune instalazion che e contamine lis parêts, il paviment e il fogolâr furlan, lûc des tradizions, leât al passât di ogni furlan, e che al devente testemoni diret de avanguardie contemporanie. Il progjet al nas e al vîf tal fogolâr. Metris di cjarte fotografiche e peliculis di negatîfs a vegnin fûr dai mobii de cusine, dal rubinet, dai barcons. Ma il centri de esplosion espressive al è il fûc dal fogolâr: stampis fotografichis, tant che fum, a vongolin e si poin par tiere. E su lis parêts, scarts di fotos recuperadis in cjasis bandonadis, rielaboradis a man e stampadis su cjarte di mûr, che a fevelin di un ambient familiâr domestic.
Tal foladôr, prontat dai architets Tommaso Michieli e Paolo Zardo e de scultore Francesca Ragusa cun materiâi sintetics e lavorâts a cjalt che si lein ai spazis rustics in maniere une vore armoniche, si reste cjapâts dal video, fuart te sô denunzie sociâl, di Michele Innocente. Al fevele di sfrutament, di int che e lavore siet dîs su siet, des vot aes dîs oris in dì, fûr de legalitât, a temperaduris altissimis e respirant materiâi tossics. Al conte cemût che ogni zornade al è un mûr di scjalâ viers il desideri di libertât. Une biele bocjade di ossigjen, indispensabile ae cressite de nestre cussience, par resonâ fûr di schemis omologants e cjalâ il mont te sô complessitât.
Erika Adami
___________________________________
CE FÂ
Otante oparis che a riproponin lis primis sferis dai agns Sessante, i dissens di studi, i modei in arzile e zes, fin aes ultimis oparis no finidis di Luciano Ceschia. A son in mostre li dal Foladôr Boschetti de Tor di Manzan fin ai 5 di Lui, il vinars des 4 e mieze daspomisdì aes 7 e mieze sot sere; sabide e domenie des 10 e mieze di matine a misdì e mieç e des 4 e mieze aes 8 di sere. Lis sculturis sferichis a coniughin «l’un, il langobart, il barbar educât», tant che al fo definît plui voltis l’artist, cu la vision pure e tindude al assolût che lis sferis a dan fûr te lôr lungje storie. «Nassite de sfere» e à par titul la esposizion, che e mostre, midiant de concezion «espansive» di Ceschia, un mont culturâl che al à segnât la ricercjie creative dal secont Nûfcent furlan.
ART-Â. Sticeboris, bocjadis di ossigjen pe art furlane............
In timps di crisi, no dome economiche, ancje di ideis, si à bisugne di cambiâ aiar. Al è chel che e cîr di fâ, dal 2006 a Pavie, la associazion culturâl «Etrarte», fate di Gloria Deganutti, Raffaella Garzitto e Elena Tammaro, proponint, cun coragjo, rassegnis di art contemporanie cun zovins dal Friûl-Vignesie Julie, e che a van sot dal non di «Sticeboris». Un intindiment marcât chest an ancje dal titul simbolic de mostre: «O2(f) Ossigjen furlan». Ossigjen tant che soflade di vite, indispensabil pe art e pe ispirazion creative.


text:
Une schiere di intervistis, pôcs minûts, 5 ospits, un par pontade. E un leam profont tra lenghe e teritori, tra la culture di un popul e i lûcs che chest popul al vîf.
Cussì si podarès strucâ il significât di “La tô lenghe, la tô tiere” trasmission ideade e conduzude di Adriano Venturini su Telefriuli par cont de associazion “Emilio Nardini” di Pasian di Prât, poete che sui prins dal Nûfcent al veve cjantât in lirichis chel mont cussì leât a la tiere.
In onde tra Avrîl e Mai, la trasmission e à volût puartâ i telespetadôrs a rifleti su doi aspiets che spes a puedin passâ par scontâts, come che a son la proprie culture e il propri teritori. Forsit la motivazion di cheste superficialitât di dâ masse par scontadis lis tôs robis e nas dal fat che come dut ce che tu âs di simpri sot dai voi, no tu rivis a nacuarziti di trop preziôs che al è fint cuant che no tu lu âs plui.
E Adriano Venturini al partìs di esperiencis particolârs come un puest, la Lavie, o i prâts dal Friûl di Mieç. In dîs minûts, ogni pontade e devente une storie, une esperience fate di ricuarts, di imagjins, di sensazions, che a puartin tal profont de identitât di un popul, dulà che la situazion vidude dal singul e devente tradizion dal coletîf. Fint a deventâ alc di religjôs, come che al spieghe tal so intervent pre Pierluigi Dipiazza.
Si capìs cussì come che il paisaç al sedi imagjin stratificade de vite de int stesse che lu vîf, lassant sul teritori olmis di culture che lu identifichin.
Culture e Nature duncje come unicum, elements che a somein lontans ma che a finissin par leâsi e completâsi, fasint nassi une identitât tipiche. ■
Christian Romanini
TELEVISION. La tô lenghe, la tô tiere............
Une schiere di intervistis, pôcs minûts, 5 ospits, un par pontade. E un leam profont tra lenghe e teritori, tra la culture di un popul e i lûcs che chest popul al vîf.


text:
Di fantate e voleve fâ la biolighe ospedaliere, ma la vite, e i incuintris dilunc dal so percors universitari, le àn fate svicinâ al mâr e ai siei organisims, che e à studiât a dilunc, ancje tes aghis glaçadis de Antartide, tant di vuadagnâsi, cul so curriculum di prin plan, la fiducie dal consei di aministrazion dal Istitût nazionâl di Oceanografie e di Gjeofisiche sperimentâl – Ogs che, intal 2018, le à nomenade diretore gjenerâl. Une incarghe prestigjose davuelte cun competence e passion di Paola Del Negro, sienziade furlane cun lidrîs cjargnelis de bande dal pari, cognossude e preseade in particolâr pes ricercjis sul studi dal funzionament dai ecosistemis marins, massime chei des cuestis, chei di transizion e polâr. E je stade confermade di resint pal cuadrieni 2021-2025 inte sô posizion di vertiç dal ent di ricercje che al nas inte seconde metât dal Sietcent cuant che e je stade istituide a Triest, su richieste di Marie Taresie di Austrie, la Scuele di Astronomie e Navigazion.
◆ «In chest gno secont mandât o lavorarai par favorî la integrazion dal compart aministratîf cun chel de ricercje, par rinfuarçâ il spirt di apartignince al nestri istitût che al à un rûl strategjic par vie che al unìs lis competencis su tiere e mâr», carateristiche che, peade a une cjadene di comant strente, concentrade in regjon, lu rint unic tal panorame talian. Cun di plui, «o vuei fâ in mût che dutis lis personis che i lavorin si sintin part di une scuadre, protagoniste de riprese dal Paîs, parcè che la ricercje e pues jessi motôr di svilup e di sostignibilitât». L’Ogs al à sede intune regjon a concentrazion cetant alte di realtâts sientifichis a caratar internazionâl. «Mi plasarès che intai citadins e fos plui cussience dal valôr zontât dât dai ents di ricercje dal Friûl-Vignesie Julie. O pensi, par esempli, aes tantis oportunitâts ufiertis aes scuelis di cheste grande presince di ricercjadôrs. Se a fossin plui relazions, disfrutant lis tantis competencis esistentis, studentessis e students a varessin pardabon une marcje in plui intal lôr percors di studi e di cressite».
◆ Del Negro e ven dal mont de ricercje – di formazion e je biolighe –, e par davuelzi al miôr la incarghe di diretore gjenerâl e à frecuentât un master in Gjestion des risorsis umanis e organizazion dal lavôr te Universitât dal Friûl. Ma prime di acetâ il gnûf rûl in Ogs, e à cjapât part a cetantis campagnis tra Antartide e Mediterani. «La ricercje sul cjamp e je une ativitât fadiose – e conte –. La prime campagne oceanografiche le ai fate a metât dai agns Novante. Si fevelave cu la famee midiant di puints radio. Mê fie piçule e veve 4 agns. Cuant che si rivave a cjapâ la linie e jere une fieste par dut l’ecuipaç! Mi mancjin lis relazions umanis cui coleghis che tu vivis a dilunc a strent di comedon, il cricâ dal dì su la nâf, la bielece dal mâr. Mi emozioni ancjemò a pensâ al Istât austrâl cuant che il soreli nol va mai jù disot dal orizont. Tornant bande de Gnove Zelande si passave de lûs al scûr e tornâ a viodi lis stelis e jere une maravee, tant che tornâ a viodi il vert dopo doi mês e mieç dome di blanc e turchin tai voi! E cemût dismenteâ il passaç de nâf tra lis balenis o i pinguins che ti vignivin dongje?».
◆ Spetacui de nature magnifics che a ripaiavin de fature di un lavôr cence orari, organizât sul moviment dal mieç di traspuart. «Cuant che al rivave te aree che o vevi di studiâ – e podeve jessi matine tant che sere tart –, o cjapavi sù i campions dai popolaments microbics che mi ocupavi, e ju analizavi. Intal 2006, dilunc vie de mê ultime campagne antartiche, cuant che o vin tocjât il pont plui a Sud che si fos sburtade une nâf taliane, jo o durmivi! No sieravi voli di doi dîs par vie dal lavôr».
◆ La Antartide e je un lûc clâf par capî cemût che la cuvierte di glace plui grande de Tiere e sedi daûr a rispuindi ai cambiaments di temperadure sedi de atmosfere che dal ocean e, duncje, cemût che e contribuìs aes variazions dal nivel dal mâr e de circolazion marine globâl. Cun di plui, al è impuartant indagâ trope sostance organiche des aghis superficiâls antartichis che e alimente i popolaments animâi des grandis profonditâts oceanichis «par capî il funzionament dai ecosistemis che l’om no ju influence a fuart». Tant che al sucêt invezit a cjase nestre. «La pescje sbrenade, cence regulis, e à impuarît i nestris mârs che a son simpri plui plens di organisims gjeladinôs, tant che lis medusis o lis Mnemiopsis leidyi (coculis di mâr), specie aliene rivade tal Adriatic cu lis aghis di saorne des nâfs, cun pôcs predadôrs e une vore ingorde, che e pues jessi nocive pai pes che a vivin tal nestri ecosisteme». Indagâ struture e funzionament dal ecosisteme marin – ben savint che «la sorevivence des personis e je peade ae cualitât dal planet e che i ecosistemis a van protets e no manipolâts» – al è tra i compits di Ogs, clamât – cu la sô sezion di Oceanografie – a studiâ il mâr cuntune metodiche multidissiplinâr par rispuindi aes sfidis globâls in cjamp ambientâl e sociâl. Un mandât ancjemò plui impuartant intal Deceni dal mâr (2021-2030), istituît dal Onu par sburtâ a cognossi i oceans – prin pas fondamentâl pe lôr protezion –, un dai obietîfs de Agjende 2030 des Nazions Unidis pal svilup sostignibil. «Il 71 par cent dal nestri planet al è cuviert di aghe, cuasi dute salade, ma trops sano che de cualitât dai mârs a dipendin salût e benstâ dai umans? La Tiere e à doi polmons: un al è costituît des forestis, chel altri dal mâr». ❚
Paola Del Negro, une vite dedicade ai ecosistemis marinsErika Adami
Di fantate e voleve fâ la biolighe ospedaliere, ma la vite, e i incuintris dilunc dal so percors universitari, le àn fate svicinâ al mâr e ai siei organisims, che e à studiât a dilunc, ancje tes aghis glaçadis de Antartide, tant di vuadagnâsi, cul so curriculum di prin plan, la fiducie dal consei di aministrazion dal Istitût nazionâl di Oceanografie e di Gjeofisiche sperimentâl – Ogs che, intal 2018, le à nomenade diretore gjenerâl. Une incarghe prestigjose davuelte cun competence e passion di Paola Del Negro, sienziade furlane cun lidrîs cjargnelis de bande dal pari, cognossude e preseade in particolâr pes ricercjis sul studi dal funzionament dai ecosistemis marins, massime chei des cuestis, chei di transizion e polâr. E je stade confermade di resint pal cuadrieni 2021-2025 inte sô posizion di vertiç dal ent di ricercje che al nas inte seconde metât dal Sietcent cuant che e je stade istituide a Triest, su richieste di Marie Taresie di Austrie, la Scuele di Astronomie e Navigazion.


text: Dal Friûl, crosere storiche di gjernaziis dal Continent Vieri, il moviment culturâl civistic e euroregjonalistic dal Fogolâr Civic, di un cuart di secul prudêl fantasiôs di culture civiche partint dal locâl e cjalant al globâl, si complimente cul guvier dal Brasîl che al à fate cumò la sielte, devant di dut ce che al sucêt, di clamâ indaûr il so ambassadôr in tiere di Israêl par vie dal slungjâsi di une des tantis vueris tra Israelians e Palestinês e al critiche chel che al calcole juste il ‘barbotâ’ de Union Europeane e dai Stâts che a son dentri in cont de “cuistion levantine” che no si risolvile cence tornâ a tirâ fûr, ancje tant in Europe, la idee antigone – persiane, elenistiche e romane – di un Stât sorenazionâl rispietôs di dutis lis etniis, idee che al è stât cirût ben di scancelâle cent agns indaûr cu la Prime Vuere. Un tant midiant di une note buride fûr ai 24 di Lui 2014, cu lis firmis dal dean dal moviment, prof. Alberto Travain, e dai conseîrs sociâi gjeom. Sergio Bertini, siore Marisa Celotti, siore Jole Deana e tenôr Gianfranco Savorgnan.


text:
#18 – Vibrazions Il miedi al fasè jentrâ la siore. E cjaminave planc, cu la lungje cotule nere che e tocjave par tiere. Il corset al faseve risaltâ une figure magre. E someave un pôc spauride, e veve di jessi la prime volte. Il cjapiel a alis largjis i faseve ombrene su la muse, che e jere blancje e patide. [...]
Categorie: Gjenar erotic
#19 – Muse a spas Jo no pues ricuardâ chê conte che o jeri daûr di lei. Nancje il gjenar. Nome che e partignive a un libri che o cjatai smenteât te stanzie. I rumôrs dal cors, in complicitât cun chei de schene che e bruntulave pal tant timp passât leint intune brute posizion intal jet, a mi deciderin a [...]
#2 – Mascaris Une man i sbassà la cotule sul flanc, daspò si poià a plen suntune clape. Milla e sintì frêt, pluitost che il cjalt di chê manate viziose, ma e riduçà. E scugnive sopuartâ chel “tocje e cerce” ancjemò par un pôc, prime di viodi la cjarte dai bêçs sbrissâ fûr dai lustrins dal costum. Al rivà un [...]
Sophia e à muse di cuninut. Sophia e je dute curvis. E à voie di vivi di optionals: e à doi celulârs, pal moment. Mi plâs. “Ce ti plasial di jê?” Mi plâs dut: se e fos crote i lecarès dute la piel. “Sêstu sporcacjon?” Sporcacjon? Cui no lu saressial a viodi il mût che e cjamine? “Âstu dome tal [...]
Barufâ e dopo fâ la pâs… O ai reson jo, no o ai reson jo, no jo! E dâti reson dome pal plasê di rindimi, di pierdi une bataie che no m’impuarte, bataie di une vuere mai scomençade. Vincile al vorès dî pierditi, ma ce che o vin al è tant plui grant di cussì, che e baste une ridade [...]
Lis lûs celestinis sul sofit. La cuvierte stelade e puce di naftaline. Zuan al è li sot mieç platât e al sta dant dentri doprant la man drete. Cu la çampe al ten in man il tesaur che al à cjatât la dì prime: il biel gjornâl par colezioniscj jal à vendût par pôcs francs un vecjo marcjadant napoletan. Il [...]
I scarpets ros Le gnece e jere rivade de Argjentine bielzà da trê setemanis e aromai a someave plui che in cjase sô, ven a stâi che no jere mai in cjase ma simpri fûr. A veve capît subite che jenfri il cjargnel e ‘l spagnûl no ‘nd ere tantis diferencis come jenfri il spagnûl e ‘l talian alore e [...]
Insome, o savês aromai i vizis dal gno amì Pieri. Nol è un segret che i plasi la pantiane ma cheste sô manie a lis voltis i à partât cualchi brute sorprese… come chê aventure che al veve vût pai cjamps cuntune biele morate. Lui al jere lât cul Ape a cirî ûfs di fasan. Parchegjât il mieç intune stradele [...]
Jevâsi o stâ tal jet? Sveâsi o durmî? Disial o tasê? Par disial al varès di sveâsi, par tasê al baste tignî i voi sierâts e durmî. O fâ fente. Îr sere le sô femine i à fat le polente, je à rustide e siervide cuntune slepe di formadi fondût parsôre come che i plâs a lui e no i [...]
“Chei plats, les tacis, i perons, les sedons su la taule e podeve lavâju prime di lâ a fâ chê maladete punture. O vessie almancul, prime di lâ vie, disparecjade la taule e metude la massarie tal seglâr. Di chê bande di sigûr si sarès visade, viodint chei tocs di pan restâts e lis scussis dai meluçs su le tavaie, [...]
Henri Matisse, il sium, 1935 tal cîl o ai viodût / stelis grandis / che contavin i secui (Igor Bizjan, Ljubljana, 1958) *** « o voi sù adalt, tu ti fermistu inmò ? … » « o finìs il pinsîr … o rivi subit » ma il pinsîr che o vevi in olme si inçopede di bot sui botons de [...]
o vin sierade la puarte / il barcon spalancât / nus disvele un mont che si nice / jenfri fueis instreçadis. / intal bati di une maravee / e vin pognet i cruzis / par cjalâsi, dismenteâts dal timp (Colette Nys-Mazure, belghe, “Feux dans la nuit” 2002) *** lûs in penombre. la musiche e tâs. o cîr les tôs [...]


text:
Passaç di consegnis dentri de Associazion des Provinciis Furlanis. Il president de Provincie di Pordenon Alessandro Ciriani e chel di Udin Pietro Fontanini, adun cun buine part dai lôr conseîrs, si son metûts dongje ai 3 di Otubar tune sentade uniche pal passaç de presidence de Associazion che di Pordenon e je passade a Udin.
LA STORIE_ La Assemblee des Provinciis Furlanis, unic esempli in Italie al moment, e je nassude, daûr de Leç Regjonâl n. 1 dal 2006, ai 28 di Setembar dal 2007 cuant che sul puint di Pinçan si jerin cjatâts i doi Presidents di chê volte, Elio De Anna e Marzio Strassoldo, par firmâ l’at costitutîf.
La Associazion e à dutis lis intenzions di dâ servizis bogns ai citadins cun mancul spesis.
I INTERVENTS DECIDÛTS_ Si à sielt trê setôrs di intervent (ambient, viabilitât e formazion) li che al sarà ce discuti par ce che al inten lis cuestions dal incuinament e dal smaltiment dai refudums, la progjetazion de viabilitât “Cimpello-Sequals-Glemone”, il completament de Strade Provinciâl 52 bis, la realizazion de variant di Barbean, la metude in sigurece dai trê puints che a unissin i teritoris des dôs Provinciis: il puint di Pinçan, chel di Madrîs e chel de Val Darzin. Po dopo la intenzion e je ancje chê di meti in pîts uficis comuns o di dâ la deleghe a un ufici unic pe tutele de lenghe furlane e di coordenâ azions pe difese de Universitât dal Friûl tant che istituzion culturâl che e promôf su dut il teritori furlan la formazion tecniche e sientifiche des dôs comunitâts. La conference tecniche e scomençarà cussì a lavorâ parsore chescj ponts e jenfri Otubar e Dicembar e vignarà clamade adun une altre Conference Interprovinciâl par meti jù i prospets economics e finanziaris che a coventin par meti in vore lis propuestis vignudis fûr.
GURIZE ANCJEMÒ FÛR_ Magari cussì no, il president de provincie di Gurize Gherghetta al à inmò criticât la union, lant indevant cu la intenzion di no cjapâ part ae Assemblee; critic ancje il sindic di Pordenon Bolzonello.
lenghe.net / redazion
ATUALITÂT. Provinciis furlanis a cunvigne............
Passaç di consegnis dentri de Associazion des Provinciis Furlanis. Il president de Provincie di Pordenon Alessandro Ciriani e chel di Udin Pietro Fontanini, adun cun buine part dai lôr conseîrs, si son metûts dongje ai 3 di Otubar tune sentade uniche pal passaç de presidence de Associazion che di Pordenon e je passade a Udin.


text:
La tragjedie dal Gjapon nus puarte a une riflession, stant che si fevele di taramot ma no dome. O vin domandât a Giorgio Cavallo cualchi considerazion in teme di energjie.
Cemût comential la afermazion “no aes reazions emotivis” sui fats dal Gjapon?
Jo o soi dacuardi, parcè che a fasin dismenteâ altris robis impuartantis cuintri il nucleâr. Ce che al è capitât in Gjapon al à fat tornâ fûr la cuestion de sigurece tes centrâls nucleârs e di dut ce che al sucêt dopo su la int, se alc dentri si romp. Ma butâ di gnûf tal plat il nucleâr in Italie al è vuê sbaliât ancje par diviers altris motîfs: parcè che al vûl dî jemplâsi di ‘scarts radioatîfs’, che noaltris in Italie no savìn dulà metiju; parcè che al coste plui bêçs di chel che si crôt e parcè che al pese masse sedi pe int sedi pal teritori.
Si fevele di pussibilis centrâls in Friûl: la “opzion Monfalcon”, ma cumò a saltin fûr ancje Spilimberc, Tisane, Lignan… Ce pensial?
Lis localizazions in Friûl a son propite chês proponudis bielzà tai ultins agns dal ’70 dal secul passât, pal fat che tecnichementri al covente un lûc une vore siôr di aghe, ancje di mâr se desalinizade. Ma za chê volte il Consei regjonâl les veve boçadis cul vôt di ducj. O crôt, dut câs, che in Friûl nol sedi pussibil fâ centrâls nucleârs par vie che ce che al è sucedût in Gjapon al fasarà escludi prime di dut i lûcs sismics, cemût che al veve decidût il Consei regjonâl tal 1979.
Ce pensial di Krsko?
Al è un probleme furlan e e je grivie disberdeâlu. Dopo Cernobyl e cui Slovens indipendents, al jere nassût un fuart moviment par sierâ la centrâl di Krsko. Ma nuie ce fâ, par vie che la ‘decomissioning’ totâl de centrâl e costave 500 miliarts di liris e nissun al veve voie di paiâ. In dì di vuê, la centrâl e sta par murî dal pont di viste tecnic e al sarès sante scugne sierâle; ma i bêçs no son, e il marcjât finanziari ju tire fûr dome par fâle il dopli. Une centrâl nucleâr e je parie une droghe, che no tu te tiris plui fûr de scjatis par vie che i ‘spaçadôrs’ ti oblein a doprâle simpri di plui.
Isal dome il probleme de sismicitât dal teritori?
No. Si à di sclarî che une centrâl nucleâr ancje moderne e je tant che un cuarp gnûf e strani cuntun pês masse fuart pal teritori. In plui, al à dibisugne di liniis eletrichis di 380 kV par puartâ fûr la energjie produsude. No si pues fâ erôrs cuant che si tire sù l’implant e dopo cuant che si lu met e si lu ten in vore: i citadins no si fidin plui di ce che no si rive a controlâ. Il nucleâr al concentre bêçs dal capital finanziari cence stâ a pensâi parsore aes dibisugnis de int di chenti; al è ancje tant che une forme di ocupazion dal teritori che e pues deventâ un pericul e un obietîf militâr e dal terorisim.
Cemût comential la cuistion de scancelazion dai finanziaments pes energjiis alternativis?
E je une robe une vore grivie e pericolose par vie che il guvier, in di plui dal nucleâr, nol à sclarît nuie in fat di energjie e des gnovis pussibilitâts economichis che lis energjiis rinovabilis a produsin. Une robe compagne e je sucedude cuant che a àn provât plui di cualchi volte a tirâ vie l’incentîf fiscâl dal 55% sul sparagn energjetic te edilizie. I incentîfs su lis ‘rinovabilis’ a àn di jessi calibrâts miôr e leâts di plui a svilupâ lis economiis dal teritori tant che la agriculture, ma a àn di jessi infuartîts su obietîfs clârs di ‘sostignibilitât ambientâl’.
Il Friûl, ce podaressial dâ su chest argoment? Solâr fotovoltaic, eolic, gjeotermic, idroeletric: sono valits pal nestri teritori?
Il sparagn energjetic e lis fonts ‘rinovabilis’ si puedin fâ a plen in dut il teritori furlan. La font idroeletriche e je, dut câs, cuasi doprade a plen e pal eolic a son dome pocjis prospetivis. No si à, dut câs, di dismenteâ lis ‘biomassis’ par produsi energjie soredut termiche. Ma se si à voie di fâle ben cheste robe, sante scugne partî dal teritori, cjapâ dentri i operadôrs locâi publics e privâts, meti adun lis diviersis fonts par doprâlis al miôr e par fâ deventâ il fâ di bessôi la energjie un cuarp puartant de comunitât. Dut câs, o sin ancjimò un grum lontans di chest obietîf.
Cuale ise la indicazion pal prossim referendum sul nucleâr? Parcè?
Si à soredut di lâ a votâ, e votâ sì. Salvâ la aghe tant che un ben di ducj e stâ lontans dal nucleâr al vûl dî difindi doi dirits dai citadins une vore impuartants in dì di vuê. Dut câs, cheste e je ancje une ocasionon di democrazie, se e vignarà doprade par lâ indentri tai argoments aes fondis dal referendum. Si sin usâts tai ultins agns a restâ a cjalâ il teatri de politiche e i siei atôrs di mateçs. Al è rivât il moment di resonâ e di fâ tant che cristians, no tant che bestiis.
Christian Romanini
ATUALITÂT – Une droghe clamade “energjie nucleâr”............
La tragjedie dal Gjapon nus puarte a une riflession, stant che si fevele di taramot ma no dome. O vin domandât a Giorgio Cavallo cualchi considerazion in teme di energjie.


text:
SPECIÂL FEMINE
Editoriâl. I trê cjantons dal Friûl/Universitât dal Friûl un voli al feminin/Ritrats di sioris/Une bancje internazionâl atente al particolâr/Lis Feminis de cjançon furlane/La vôs de «Cjargno»/Tinkara ambassadore dal furlan in Slovenie/Mandi Gianni, citadin di borc/Une piçule, grande vôs. Riedo Puppo/Zanussi artist e inteletuâl furlanist/Indotorâsi in “Patrie”/A torzeon te leterature al feminin/La femine furlane par Otto D’Angelo/La strade belgjiche pe autonomie linguistiche/Il patrimoni linguistic sart pôc tutelât de glesie…/La tutele des minorancis in Slovenie/Sportel di Gurize/Pre Carlo Conforto il furlanist/Il câs de Juana/Un bon an par Aquilee/La Patrie Tecnologjiche. I fantats dal flum a fasin podcast!/Politiche e tradizion religjose
*** Fracant su la cuviertute si scjame il pdf dal numar. Buine leture.


text:
I dopleadôrs a son un grup di amîs di Varian, Vissandon e altris paîs dongje, che an decidût di cjapâ su cheste sfide e metisi in zûc. Un lavôr serio ancje se nol è fat di professioniscj, cence perfezion ma cun tante passion.
Pe traduzion, il nestri tradutôr al à decidût di atignisi ae koinè furlane, che si pues cjatâ ancje sul sît de ARLeF. Chest al vûl dî che vin decidût di doprâ une cierte pronunzie e une cierte grafie par fâ un lavôr il plui coret pussibil. In reson di chest, cualchidun nol si cjatarâ tal furlan che vin doprât, ma o vin cirût di jessi fedei ae pelicule e soredut di fâ un lavôr che al puedi ancje elevâ il furlan di cui che lu fruìs.
Parcè propit cheste pelicule? Parcè che une des robis che nus ten dongje e je la passion par l’opare di J.R.R. Tolkien, puartade al cine dal lavôr di Peter Jackson. Ma soredut, lu vin fat parcè che o sin convints che Gimli, te version originâl de opare, al jere furlan.
Un messaç tra amîs t’un grup Whatsapp: “Vêso mai fat câs che la Contee e je come il Friûl? I hobbit a fasin fieste tirant su tendons e fasint cjoche, daspò a tirin i fûcs; i hobbit a girin discjampinele e a son contadins e alevadôrs; i nons dai hobbit a son storpiaduris di nons furlans:Pipino/Pipinot, Merry/Marie ecc; se tu vâs fûr de Contee, ti dan par muart”. Nancje timp di rindisi cont e in tre di nô o sin finîts a fevelâ di ce robe maraveose che e sarès vignude fûr. Il dì dopo un al veve scomençât a dopleâ tocs de pelicule par fâ viodi ai amîs che il risultât al podeve jessi bon. Tal gîr di dôs setemanis il trailer al jere pront, inviât atôr par domandâ ai altris amîs di partecipâ.
Il 1 di giugn il sît internet al è stât metût online e a son partidis lis primis regjistrazions.
Il 18 di giugn a son stadis puartadis a compiment lis regjistrazions dai prins 40 minûts, che formin la prime "piere miliâr" des 5 che vin fat par dividi il lavôr. La setemane dopo cheste part e jere montade.
Ai prins di Lui o sin jentrâts in contat cu l’ARLeF, che nus à dat il so sostegn, e cu la Società Tolkieniana Italiana te persone dal sô fondatôr Paolo Paron, che nus à ancje metûts in contat cu la Medusa Film par fânus vê la aprovazion dal lavôr. Otignude la rispueste positive de Medusa, ai 16 di Lui o vin fate la prime presentazion dal progjet a Roverêt in Plan, ae fin di una conference di Paolo Paron te serade di vierte di “PordenonePensa”. Di chê strade o sin finîts su “RadioSpazio” e su “La Vita Cattolica”, daspò sul “Gazzettino” e sul TGRegione di RAI 3.
Viers la fin dal mês o vin mandât il copion, midiant de ARLeF, al Sportel pe Lenghe Furlane par lis corezions. La scjadince e je fissade pal mês di Setembar.
La scjadince previodude pe consegne des corezions e ven puartade ai 16 di Otubar. Si decît alore di scomençâ la traduzion dal copion dal secont film, "Lis Dôs Toratis", che e ven completade tal zîr di une setemane. Intant la scjadince pes corezions dal prin film e ven intardade prime ai 30 di Otubar, daspó a date di destinâsi.
Al à voltât par furlan il copion e preparât i tescj pal
sito internet.
Al doplee Gandalf e Saruman.
Al sta daûr ae part audio dal lavôr e al met a puest une vore
di berdeis.
Al doplee Aragorn e Gimli.
Al puarte a compiment il lavôr montant il risultât
finâl.
Al doplee Frodo.
Al matee e al gestis il sît internet e dutis lis robis che stan
daûr di chest.
Al doplee Bilbo e Omorzo.
E viôt de part grafiche, e cree lis locandinis, i logos e lis
scritis de pelicule.
E doplee Galadriel.
Al doplee Pipino e Boromir.
Al doplee Sam e Gollum.
E doplee Arwen.
Al doplee Merry.
Al doplee Legolas e Elrond.
Al doplee Celeborn.
Al doplee Haldir.


text:
Ue
La ue e je il frut de vît (Vitis vinifera). Si presente in forme di raps, componûts di raspolons e asins o grans di piçulis dimensions e colôr clâr (zâl, zâl clâr, verdut) pe ue blancje, colôr scûr (ros, viole o neri) pe ue nere.
I grans a sô volte a son costituîts di scusse, polpe e sepis.
La ue e ven doprade soredut pe produzion dal vin e si fevele in chest câs di ue par vin, e pe alimentazion, sei frescje (ue pe taule) o secje (ue passe, doprade par esempli tai dolç, tal strucul par dî un); de ue si pues gjavâ ancje il suc di ue (no alcolic) e des sepis si tire fûr un vuelin.
Lis dôs varietâts plui impuartantis pe produzion di ue a son:
- la Vitis vinifera, che e ven de Europe
- la Vitis labrusca, che e ven de Americhe dal Nord, di cui e ven la ue merecane, e cun cui si prodûs dome in piçule part vin (fragulin).
Cheste ultime varietât no je vitime de filossere, e ven doprade pai innescj e ancje par incrosâ varietâts diviersis di Vitis vinifera.


text:
LIS TRADIZIONS DAL FRIÛL Scuele primarie di Dedeà – I.C. di Tavagnà
Lis tradizions dal Friûl a son une vore coinvolzentis in gracie de fuarte componente misteriose e fantastiche che lis travane. Lis tradizions a son stadis presentadis traviers la vision di filmâts, la leture di schedis, la scolte di cjançons e la produzion di lavôrs, dut tant in furlan che in talian, cu la finalitât di imparâ a doprâ lis peraulis gnovis intal contest e di doprâ semplicis costruzions linguistichis par comunica in furlan.
Al è stât un progrès a nivel lessicâl e di comprension de lenghe. I arlêfs a doprin la lenghe furlane par contâ esperiencis propriis. A àn partecipât cun interès. E je stade presinte simpri une buine motivazion viers il scoltâ e tal volê contâ. A àn mostrât entusiasim tal creâ sempliçs ogjets rapresentatîfs di chel che a vevin viodût e scoltât in classe.
LA MAPE
LA MAPPA
I MATERIÂI


text:
Il grop di Glesie Furlane al organize ancje chest an une gjite di studi tai sîts storics dal Patriarcjât di Aquilee.
Sabide, ai 5 di otubar dal 2013, compagnâts di pre Sef Cjargnel, o visitarìn in Carinzie:
– a Villach la mostre “Im Auftrag des Patriarchen” – La Carinzie viodude dal cronist patriarcjâl Santonino dopo des incursions dai turcs (sec. XV);
– a Globasnitz il museu ch’al documente il sgjâf archeologjic des basilichis paleocristianis di stamp aquileiês sul Hemmaberg;
– a Eberndorf la glesie abaziâl fondade dai patriarcjis di Aquilee e dal cont Cacelin (sec. XII).
Si partìs di Vençon, plaçâl des scuelis, as 8.00 di buinore;
a Villach, finide la visite al museu, di misdì as dôs timp libar par gustâ e visitâ il centri storic;
si torne cjase cul lâ amont dal soreli tor 7.00 sore sere.
Si larà a spindi sui 25/30 euros, a pullman complet (cence il gustâ).
Par prenotâsi (al è di dâ non, cognon e numar di telefon o di celulâr), telefonâ
a pre Sef (0433 60358)
o a pre Roman (0432 956010; 333 6708704)
o a pre Roberto (0432 985032; 349 8024017)
Si racomande di segnâsi jentri vinars 27 di chest mês.
Puartâ cun sé un document di identitât valit.
E sarà une zornade di amicizie, spiritualitât e culture.


text:
Il libri dal Deuteronomi
L’ultin libri dal Pentateuc vuê al passe cul non di Deuteronomi, che in grêc al vûl dî “seconde leç”. Chest titul si pò spiegâlu cuntune leture no masse precise di Dt 17,18 fate dai tradutôrs grêcs. Li si fevele di “copie de leç”, e lôr, invezit, a àn di vê let facilmentri “seconde leç”.
I ebreus a clamin il Deuteronomi ’Elle haddebarîm (= Chestis lis peraulis). San Jeroni, te sô epistule 53, al definìs il Deuteronomi “seconde leç e prefigurazion o olmade de leç dal vanzeli”, parcè che in cualchi maniere al olme il vanzeli cun peraulis che a àn tante colegance cu la buine gnove.
Il Deuteronomi al conte, cjalant indaûr, l’Esodo a pene rivât in puart. Mosè, pôc prin de sô muart, che lu cjaparà te tiere di Moab, juste a confin de tiere de promesse, al torne a contâ in trê discors l’esperience ch’e sta par rivâ al colm.
Tal prin discors (Dt 1,1-4,43) Mosè al torne a fevelâ dal viaç che i ebreus a àn fat dal Oreb (= Sinai) a la tiere di Moab. Dut il discors al à come glagn il teme de fedeltât che l’om al à di vê tai confronts di Diu.
Tal secont discors, une vore lunc (Dt 4,44-28,69), Mosè al propon une schirie di leçs (i dîs comandaments, leçs su lis funzions, leçs su la famee e leçs pe convivence sociâl). Ancje culì il discors al va indenant sul troi de fedeltât a Diu. Si compagnin ancje i temis di Diu che al vuardee Israel dome pal so boncûr e de sielte che lui al à fate di Israel cence merit di sorte de bande dal popul, ma dome par un amôr grant e gratuît tai siei confronts.
Il tierç discors di Mosè (Dt 29,1-30,20) al è il plui dûr, parcè che al fevele dal esili come cjastic pe infedeltât di Israel. L’uniche note otimistiche di chest discors si le à cuant che Mosè al trate il teme dal pat e de pussibilitât di cognossi e di meti in vore la leç.
Il libri dal Deuteronomi si siere cuntune zonte storiche ch’e met adun i ultins fats di Mosè: la sielte di Gjosuè par so sucessôr, la cjante de testemoneance, lis benedizions prin de sô muart e la muart stesse.


text:
A mi mi plâs propit la serade das cidulis. Usgnot mê mari mi lasse stâ sù fin tart: si va insiemit li de culinute di Tamai e si sta a li fint che a finissin. A ‘nd è un grum di int, il prât al è dut sfodrât, e mame mi lasse avonde libar di lâ ator. Biele la [...]
Tag: Dree Venier
Comut ancje par distirâsi, il gnûf divan ch’o ai comprât… O cjali adalt il sofit, e lissù biel che mi cjale, ve il Paradîs! Cjo mo: il Pa-ra-dîs, la rispueste a dut, il Parcè cul “P” maiuscul, il Nirvana, il cui-che-o-sin-e-di-dulà-che-o-vegnìn e vie indevant! Al è propit lissù, intune creture dal mûr. Ducj che lu cirin ca e là, ducj [...]
«Ingrumaiddsi duts, svelts! Dutts insiemmit! Parr di là, jù pal curidôr!» Maurizi nol crodeve a lis sôs orelis. Lui e Valentine si jerin a pene inviâts tal grant coridôr dal cine multisale par cjatâ la sale 4, cuant che a tacarin i berlis. I altris spetatôrs si stavin zirant indaûr, scaturîts. «Maurizi! Maurizi! Ma ce staial sucedint, ce stano fasint! [...]
O soi distirât sul divan cul spagnolet impiât che o cjali il scjatulon vueit: cumò o ai ancje jo il tv cul dolby surround, videoregistratôr, dvd, decoder, airbag e sa-il-cazzer. Dut a puest. Mi freàs alc. No je fâs plui, jo o ai fat il gnô dovê come che o vevi di fâ: lavôr sigûr, comprade cjase cul mutuo [...]
«Fuarce, papi! Dai, Gusto!»: la famee Gregorutti e jere jentrade in tangjenziâl a Udin aes 8 e mieze di chei 3 di Avost. No podevin fâ une partence mancul inteligjente: sabide a buinore dal fin setemane che al screave la prime cuindisine di Avost, periodi di vacancis pal 75% dai talians. L’obietîf al jere rivâ ae bariere di Mestre tor [...]
O dismonti dal autobus e mi invii pal viâl viars l’ufizi, tignint lis man te sachete, batint il tac. Al è un gnô mût di fâ carataristic: mi plâs vê lis mans al cjalt. O soi un che al patìs avonde il frêt e difat a voltis o met te sachete adiriture dut il braç, o un pît, o une [...]
«Là che si nas ogni jerbe e pas». Cussì al pensà Sergjo Vogrich, «Gjogjo», cjalant il so bearç devant di cjase: dut mâl gaiât, plen di sterps e claps, cence plui animâi che a rondolavin ator. Aromai nol coltave plui nancje lidric. Par mangjâ al lave jù a Sant Pieri a fâ spese une volte par setemane e i bastave. [...]
Voaltris o vi domandarês ce che o stoi fasint achi sentât. O stoi spietant. E no di Pôc. Ma di agns… Nol è il gno periodi miôr… A ‘nd ai vûts ancje di biei, cuant che o cognossevi Marie di Padiar. E jere un tipo stramp. Par chel sô mût di movisi tu rivavis a cognossile di lontan. Ancje par [...]
O jeri al supermarcjât cun cuatri-cinc cjossis te man. Par fortune al jere avonde vueit. O sielzei une casse li che a jerin prime di me nome dos vielis sioris, mari e fie. La fie e gjavave fûr la robe dal carel. A fevelin fra di lôr ma no si sint ce che a disin. O vualmai che une e [...]
Dut nol podeve che partî in Friûl, tiere siore di ploie, il “pissadôr de Italie”. Al sucedè a Udin intant che ducj a jerin tornâts des feriis – ai prins di Setembar – cuant che il soreli al lassave il puest ae prime plovisine. Il lûc: un autobus de circolâr, dal ospedâl a la stazion. Un pâr di tons e [...]


text:
(onôr a Tranströmer) [1]
○
Le gnot e côr mute
tal cimiâ des sôs steles.
le jerbe e à frêt.
un vuic di lontan:
el cjan al drece une orele.
○
Femines cul doman
piturât su le muse
oms cun îrs
incjarnâts intes mans
gramules sclagnes
lune cjandide
○
I fruts e cressin ben planc
imparant rosade e zulugne
crodint inte pasche.
de basse i glons des cjampanes
a tramontan bacanades de zarde.
il doman al tâs cidin.
○
Le litorine e sdrondene le vôs
sul puint dal Ciman.
intai cjamps le vore si ferme
polente formadi une tace di neri
cuant che torne indaûr
l’antiûl al è biel che cjamât.
le prime stele si mostre esitant
○
Bisugne dâ a Diu
chel che al è sô
e a Cesar
dut chel che i ven.
al è simpri ce dâ a cualchidun:
nol è plui nissun
che al pari fûr i sensârs.
une stele e riduce a chê altre.
○
Il soreli al fas sierâ i voi a les cjases
le caroce si môf cun daûr une schirie
ognidun al conte le sô e ducj insiemi
e convegnin che al jere un bon om.
les roses dal cussin si parin in volte
– i fis ti son grâts– a ogni scjassade
e pierdin balsim – cun bruts e nevôts –
e finissin parsore a bramâ gnot o ploie.
el fûc.
○
No si viôt plui le Stradalbe tes seres d’Invier cence lune ni pôre
in cidin
– steles penzes come claps dal Tiliment fra Vençon e Bugnins –
un cîl cussì dongje parfin di ingrampâlu cui dêts!
intal scûr lusorôs di colôrs confûs cence timp
a scrivi baticûrs sbaliant ogni volte l’acent
prin di tornâ di ogni dì a fâ il Zîr des Crôs
tai cisics.
○
Carleto si è copât cu le moto:
une faliscje di avent le sô vite.
dopo il svolt i glons si distudin
e i pas e prein cule grave.
sui ciprès di san Zorç [2] e zornin i uciei di continuo.
une sustade e sfrenç i minûts
une grampe di tiere:
mandi Carleto
maman
○
Agnul Ringàn al sune le armoniche là che lu clamin
le fieste dibant i fruts che no balin e saltin insiemi
inocents ‘tor des steches ce sagre su l’arie dôs ore di fresc
– e viuuu, viuu, viu vau – Pipine ce fâstu âstu voe di balâ?
vie pai orts fra di lôr e sgurletin les lusignes:
ce pensade che e àn vût par cjatâsi tal scûr.
di el fari
#221


text:
Lupo Manarie, lu san ducj, al è un lôf di cûr e se al pues judâ i amîs, lu fâs. Ven a stâi che un dai siei amîs al è nuiemancul che il Cont Ecurte, si visarês di lui e di cuant che al è lât a cjatâlu, ai timps dal CovidCurte Day 20. Ben, ce che al è e [...]
Tag: Jacum Trevisan
Saveri Sengar al polsave su la poltrone te sô buteghe di anticuari, ancje se al saveve che al varès podût indurmidisi di bot par sveâsi intun altri timp. Al jere daûr di lei Antonio Franconi e la nascita del circo di Giancarlo Pretini, un libri râr ma no masse che il so amì Arcjan Rinalt, professôr in pension e come [...]
Il re, distirât inte sô chebe, al cîr di indurmidîsi, intant che lis moscjis i businin ator. Al à simpri vivût sierât li. Un re cence scagn, cence corone e cence sedri: dome un tabâr spiluchît ator dal cuel. Al tire sù i voi e al viôt une pavee poiade sul clostri de puarte. Il so istint al torne a [...]
E olsin ancje dai dal malât: la so femine, i fîs e ducju i parints. A saran ben lor i malâts, che a no san doprâ lis ocasions. E je dute une cuestion di metodo. Chel che chei altris no an e lui sì. Il so al è facil: vinci. E je dute une cuestion di metodo. Ma lui no [...]
Tragjedie dai migrants al vose il titul.“Ah, par une navisele sclopade vie pal viaç! Miôr!”“A vulin dome robânus il lavôr!”“Cui si free dai umans!”A è une Istât cjalde su Rigel 8. [...]
«Bundì, agjent!» «Bundì, siôr ispetôr! La sientifiche a à zà operât i prins riliêfs su la sene dal crimine…» «Benon, che al mi meni a viodi, intant che mi inzorne…» «Sigûr, di cheste bande… Alore, la vitime al è un mascjo, blanc, raze more romagnole, di trê agns.» «Ah, a son simpri i miôrs chei che a nus lassin par [...]
Al polse par suiâsi il sudôr. Al è in aghe. I pîts infondâts tal pantan. Al crodeve che a las al contrari, che cheste a fos la part plui semplice: sgjavâ la buse. Pale e picon, picon e pale. Ma strussie, tante strussie. Pale, picon e strussie. Nol è usât a dut chel moviment. Rivâ fin a lì a è [...]
«A e lade, capissistu? La-de!» a si traeve vie la Tiere, vaint poiade al bancon da l’Univiers, il bar preferît dai planets di dute le Galassie. «Oh, daimo, Tiere – al cirive di confuartâle Mercuri – al è sucedût a ducj di vê incomprensions cui siei satelits!» «Tu tu disis cussì dome parcé che no tu ju âs – e [...]
Il siôr Jurai Nemec al veve pierdût il so tacuin, dismenteantlu intune cabine telefoniche di Portsmouth, in Ingletiere. Lu veve cirût di ogni bande, ma il tacuin al someave sfantât tal nuie. Al restà straneât cuant, un an dopo, i sunarin ae puarte di cjase sul cricâ dal dì: sul netepîts al cjatà il so tacuin. Dentri al jere dut [...]
Ducj i doi a spietavin la domenie cun impazience, ma no parcè ch’al fos il tant bramât “weekend”: e jere la ocasion par viodisi a messe. Nissun dai doi lu veve mai dit a chel altri; si platavin chel segret a vicende e al jere une vore dificil stâi daûr ae funzion cuant che i lôr voi si incrosavin: chei [...]


text:
Lu misurìn, ancje se o savìn che nol esist Lu doprìn e nus dopre O savin che al passe Che nol si ferme Che nol torne indaûr E pûr O vivin te convinzion di fermâlu Di fâlu tornâ indaûr, di sierâlu intun orloi Il timp Che al cor svelt o planc Che al è il principâl ingredient Di dutis lis [...]
Categorie: CorseCurte
E il cjalt al è rivât e come che o pensavin, cualchidun dai nestris corsecurtârs al jere strac e a son rivadis mancul contis dal solit. Chest al vûl dî mancul ponts pal vincidôr, ma plui impuartance ae votazione de jurie dal public. E soredut, posizions in classifiche par chei che a tegnin dûr. Il teme di chest mês di [...]
E o sin ai 16 dal mês di Mai e lu savìn ben che o sês là di fûr a spietâ! Ce robe? Ma clare! La classifiche de CorseCurte di Avrîl! E ancje se chest mês l’Ostîr al à vût cualchi cefâ e nol è stât masse presint a stâi daûr a lis robis, la classifiche e rive puntuâl. Il [...]
La matine, di gnot, a ore di gustâ O intal imbrunî, come in chest cuadri di Hopper Bielis o brutis, Grandis o piçulis, Sioris o puaris, Di cui che lis vîf o di cualchidun altri… CJASIS Puest sigûr Di cuant che al è l’om Che se al è furlan al devente il mâl Dal modon, Puest di barcons e di [...]
O sin rivâts al cuart mês de gare, e cundut che l’Ostîr al è sparît, ca l’Ostarie e reste vierte e CorseCurte no si ferme. O vin preparât l’articul che us permet di viodi la liste di dutis lis contis rivadis intal mês di Avrîl, mês che al scree la stagjon di Vierte dal campionât. Il teme al jere “Bestiis” [...]
O sin al tierç mês di gare e la nestre iniziative e je al so cuart di ore e o sin rivâts ancje ae proclamazion dal prin risultât, chel dal Campion di Invier! Si che, scomencìn cui risultâts dal mês di Març, altri biel mês cun 24 contis in gare e plui di cualchi biel toc che al pâr vê [...]
O sin rivâts al tierç mes de gare, e cundut di un fisiologjic calâ dal impegn, i nestris concorints a tegnin bot. Anzit… cualchidun al pâr che al vedi propite voie di impegnâsi. E alore, come che o spietâvis, ve chi l’articul che us permet di viodi la liste di dutis lis contis rivadis intal mês di Març, che cun [...]
E cumò sì che lis robis si fasin interessantis! Cualis? Ma lis classifichis de Corse Curte! Sì… sì… lu savin che voaltris concorint o vês fruiât la tastiere par viodi cuant che e saltave fûr la classifiche des contis. Ma ancje chê dal FantaCorseCurte e scomence a viodi cui che al è denant. Ma anìn par ordin. Come che o [...]
Di complean, come in chest cuadri di Chagall O pûr di un popul Come chê dal Friûl, che e cole il prossim mês. Piçule o grande Publiche o privade Di int o di cûr FIESTE… In ros sul calendari, par polsâ o torzeonâ, Intes sagris dal paîs, cui fûcs e il berlâ dai fruts O par un popul liberât Une [...]
E velu chi, l’articul che al tire dongje dutis lis contis rivadis par il mês di Fevrâr inte nestre Corse Curte. Il teme al jere “Flôrs” e si scuen dî che al à stiçât avonde la fantasie. Come par solit, par votâ al baste meti un coment a chest articul scometint su la conte che secont voaltris a cjaparâ plui [...]
E al è rivât il moment plui spietât: la classifiche e je chi sot, ma par interpretâle ben, a covente fâ un pocje di croniche! Sì che… i ponts, come che o savês, a saltin fûr dopo vê metût dongje lis votazions de jurie (Franc-Pup-Serafin) cu lis eventuâls penalitâts (contis plui lungjis), i bonus (prin puest) e lis votazions dai [...]
FANTACORSECURTE – ZENÂR 2022 LA ZURIE DAI LETÔRS Achì sot o cjatais la liste di dutis lis contis rivadis ae prime zornade di CorseCurte dal mês di Zenâr. Il teme dât ai partecipants al jere “Mascaris” e plui sot o podês cjatâ ancje une riflession sul teme, che nus à regalât Marcelo Del Mestre, dret de Argjentine. Par votâ une [...]


text:
Protestantesim
|Il Protestantesim e je une forme di Cristianisim nassude tal XVI secul de Glesie catoliche daspò dal moviment politic e religjôs cognossût sicu "Riforme protestante", che al vignì fûr de predicjis di riformatôrs, di cui i plui famôs a son Martin Lutar e Zuan Calvin.
Origjin dal tiermin[cambie | modifiche il codiç]
Intal 1526 une sintade de Diete di Spira e abolive l'edit di Worms dal 1521, che al proibive la pandude de riforme intai stâts dal Imperi todesc, spietant un concili ecumenic che al metès un tic di ordin inte Glesie.
La sintade de Diete dal 1529 e stabilì il ripristin dal bant dal 1521, blocant cussì cualsisei tentatîf di tolerance religjose che e jere nassude fin a chel moment, ancjemò prime di un concili ecumenic sul probleme. I princips todescs che a si jerin inschiriâts cun Lutêr e cun la Riforme a buririn fûr un document comun che al declarave come i dirits di cussience e su la peraule di Diu inviolabii, e che a varessin garantît la libare difusion di chês ideis intal Imperi. Il document, scrit par latin, al scomençave cun la peraule Protestamur, ven a stâi "o declarin solenementi", e daurman al fo doprât par indicâ ducj chei che a seguivin lis ideis protestantis e duncje ancje dutis lis diviersis confessions nassudis di lì. Intal 1555, cu la pâs di Auguste, al fo stabilît il principi dal cuius regio, eius religio, par cui la religjon, sei il luteranesim che il catolicesim, al dipindeve dome dal volê dal princip.
Principâls denominazions protestantis[cambie | modifiche il codiç]
- Anabatiscj
- Anglicans (ni catolics, ni protestants)
- Aventiscj
- Batiscj
- Calviniscj (Riformâts H.B. - Confession elvetiche posteriôr)
- Metodiscj
- Luterans (A.B. - Confession augustane o di Auguste/Augsburg)
- Pentecostâi
- Cuacars (oben dits "amîs")
- Valdês
- Unitaris


text:
Jutori:Manuâl dal stîl
Il manuâl di stîl al à come obietîf di mostrà chês che a son lis convenzions di adotâ cuant che si scrîf une vôs par fâ in mût che inte Vichipedie e sedi un pocje di uniformitât intai articui.
Chest manuâl nol è pensât tant che une leç inviolabil ma ben nome une racuelte di bogns conseis. Nol è che si scugnedi par fuarce là daûr dal manuâl. Chel che al conte di plui al è il contignût, no le scjate che lu ten dentri.
Dut câs se si rive a vê une cierte omogjeneitât tes vôs al è plui facil leilis e il dut al somee plui ben fat.
Conseis gjeneraiModifiche
La Vichipedie e je une enciclopedie, ven a stâi che e je une font tierce di cognossince che e ripuarte des robis scritis in altris bandis. Si à di scrivi in mût impersonâl, imparziâl (PVN), cence fâ vignì fûr lis propris ideis.
Un bon consei al è che di da une cjalade a dai articui sul stes argoment par viodi cemût che a son organizâts.
Cemût scomençà une vôsModifiche
Al è ben scomençà un articul cuntune curte introduzion, par esempli une definizion, che cjapedi dentri il non de vôs che, la prime volte che si scrîf, e va metude in neret. Par esempli:
- La economie e je une sience sociâl che e studie l'insiemit dai fenomens economics, ven a stâi la ativitât economiche des comunitâts umanis cu la produzion, la distribuzion e il consum di bens e di servizis.
altri esempi:
- Il zûc e je une ativitât ricreative fate da une o plui personis (i zuiadôrs), basade su:
- un obietîf che i zuiadôrs an di cirî di cjapâ (che pues ancje jessi diviers par ogni zuiadôr);
- un insiemi di regulis che determinin ce che i zuiadôrs puedin e non puedin fâ intant di zûc.
Se si scrîf une biografie al sarà ben meti il non, fra parentesis lûc e date de nassite e de muart. Cualchi esempli:
- Josef Marchet (Giuseppe Marchetti, Glemone ai 23 di Lui 1902 - Udin ai 8 di Mai 1966) al è stât plevan, insegnant, linguist, storiograf, storic e critic de art, leterât e un gjenerâl un dai plui impuartants pensadôrs furlans dal prin Nûfcent.
- Dino Zoff (Marian, ai 28 di Fevrâr 1942) zuiadôr e alenadôr di balon.
Meti i tituiModifiche
Cuant che la vôs a scomence a jessi un pôc plui lungje al sarà ben doprâ dai titui. In chest mût al vignarà fat in automatic l'indis dal articul. Un titul al ven fat doprant il segn di avuâl = par esempli:
==Paragraf 1==
===Paragraf 1.1===
====Paragraf 1.1.1====
=====Paragraf 1.1.1.1=====
==Paragraf 2==
===Paragraf 2.1===
Finì la vôsModifiche
Ae fin dal articul si metaran, se a son, i leams aes altris vôs de Vichipedie o a sîts esternis. Par fâ chest al sarà ben meti doi titui:
== Vôs leadis ==
== Leams esternis ==


text:
AVÔT DAL FRIÛL: MESSE A AQUILEE21 di Lui 2022
Amîs, si sin cjatâs domenie 17 di Lui a Aquilee pal Avôt dal Friûl ai Sants Ermacure e Fortunât.
Come ogni an i vin celebrât messe te nestre lenghe cul jutori dal test stampât tal Lui 2005 simpri a disposision sul nestri sît (dapît da home page, sielç Sagre dal Patriarcjât)
I vin scoltât lis leturis da Peraule in sloven, todesc e furlan e lis bielis riflessions di pre Christian Marchica. I vin cjantât insieme cun il Coro Vôs di Vilegnove compagnât di Marcello Rosso.
A fin messe Andrea Bellavite l’à puartât i siei salûs e il benvignût te Basiliche e don Romano Michelotti l’à contât il lavôr fat di Glesie Furlane tal ultim an. A nus son rivadis ancje buinis notizîs pa aprovasion dal Messâl in furlan, nô i continuin a sperâ.
Cualchi foto a ricuard dal biel moment.


text: Miercus ai 10 di Fevrâr 2016, il dean dal moviment civic culturâl alpin-adriatic dal Fogolâr Civic e ancje dal circul universitari furlan de Academie dal Friûl, prof. Alberto Travain, e il colaborant dot. Carlo Alberto Lenoci a son stâts a fevelâ tal incuintri inmaneât dal Club pal Unesco di Udin alì de sede universitarie di Palaç Garzulin pe Zornade dal Ricuart de profugance italiche dal Alt Adriatic bande jevât in fin de Seconde Vuere Mondiâl, juste une disgracie che a di chei che a son lâts di mieç si ur à fat onôr cu la esposizion de bandiere storiche di Aquilee, antîc simbul di unitât internazionâl, benedide di pape Checo tal 2014.


text:
Par nô, Scatolificio Udinese, la progjetazion 3D e je ad in plen part dal lavôr.
Ogni scjatule, esposidôr, gadget al ven studiât cun cure, prin di ogni disvilup, sedial in plan sedial in trê dimensions, parcè che cun chest sisteme di lavorâ si pò fâ controi sul packaging che dopo o realizarin.
Il model 3D vignût fûr dal dissen de fustele nus permet, di fat, di verificâ che dut al sedi fat a regule di mistîr e che no sedin fai di costruzion.
Dome dopo cheste fase o lin indenant cu la realizazion di un prin campion fisic, che nus permet di provâ la idee cul materiâl che si à sielt e, se al covente, di dissegnâ miôr la fustele.
Dut câs il model 3D nol covente dome te fase di progjetazion dal solit. Di fat al è doprât ancje dal ufici tecnic, par controlâ la part grafiche che si prepare pal cd. packaging.
In cheste maniere o podìn di fat verificâ che no sedin erôrs a nivel di progjetazion grafiche e o podìn proviodi ai nestris Clients une prime idee complete e avonde realistiche di chel che a viodaràn dopo cul campion di prove e po dopo inmò cu la produzion.


text:
Par noaltris furlans al è strani fevelâ di mâr e di puarts, cuasi che no fossin fîs di Aquilee che e jere un puart pardabon impuartant. E cussì, no si impensìn de impuartance che a àn te economie di vuê, dulà che il disvilup di un paîs al partìs propit de capacitât de sô rêt portuâl.
O vin simpri pensât che la ferovie Pontebane e fos la strade naturâl de nestre economie. Just, ma se cheste linie viers il nestri marcjât di riferiment storic, il centri Europe, no pues contâ ancje su une vie maritime, o vin la ciertece di restâ çuets.
O vin dite che Sant Zorç al podeve jessi l’ideâl, par vie de sô posizion gjeografiche e pal canâl di colegament al mâr, par meti in vore chest imprest, ma te realtât pal so disvilup a son stadis dome cjacaris. Ultime, e rive la gnove che, viodût che no si fasin i lavôrs di dragaç, la destinazion dai containers e larà viers Monfalcon.
E je come une matrioske russe: Monfalcon parsore di Sant Zorç, Triest su Monfalcon. Cheste e je le vision regjonâl unitarie. O disarès univoche, viodût che dutis lis stradis a menin al cjâf lûc julian.
Visìnsi simpri che si trate di une realtât assistude che no je rivade a metisi dacuardi cun Koper, une mangjadorie pai politic triestins, e no dome: une realtât restade su la cjarte e che in tancj agns no è mai svolade in alt.
Ce fâ par salvâle? Facil. Cjatâ chei beâts di furlans che i fasin cinture di salvament. Cemût? Disint che si scuen fâ sinergjie fra il teritori produtîf furlan e il puart di Triest.
A àn cjatât ancje il non di cheste operazion: Il puart – Regjon, dulà che noaltris o produsìn e lôr a tetin.
Ma se no rivin a metisi dacuardi nancje su lis nominis de autoritât portuâl, se cence i bêçs di Rome no rivin a movi un dêt, parcè si varessial di fidâsi di lôr?
Miôr che si tegnin dome le Barcolane, che al puart o pensìn noaltris. ❚
✒ L’om di Buri
Il puart des fumatis............
Par noaltris furlans al è strani fevelâ di mâr e di puarts, cuasi che no fossin fîs di Aquilee che e jere un puart pardabon impuartant. E cussì, no si impensìn de impuartance che a àn te economie di vuê, dulà che il disvilup di un paîs al partìs propit de capacitât de sô rêt portuâl.


text:
Pleziche: il puint
Home Trois Troi Furlan Novesime tape Pleziche Foto 4
Dogna - Valbruna
Località attraversate
O continuìn a cjaminâ fasint atenzion a no passâ dongje di terens che a podaressin franâ cun facilitât.
Steme comunâl
di Dogne
Dogna - Valbruna
Località attraversate
Steme comunâl
di Dogne
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
La letare di Gjude
Si trate di un piçul bilgjetut e nol è di dâsi di marivee che la tradizion e stenti tant a ricognossilu e a cjapâlu par bon. Cun dut chest, però, za dal IV-V secul cheste letare e je tal mac dai libris dal cjanul cristian. L’autôr si presente tant che “Gjude, servidôr di Gjesù Crist, fradi di Jacum” (Gd 1). Par dî la veretât, tal GT and è cuatri di lôr ch’a àn chest non. Facilmentri il nestri nol è tal grop dai apuestui, parcè che nol varès lassât fûr, tal presentâsi, un titul cussì impuartant. Si trate invezit di un cristian che no cognossìn il so non, de fin dal prin secul e ch’al va daûr de tradizion di Jacum. Pe stesse reson, l’ambient di riunde al pò jessi chel palestinês, Gjerusalem, o miei ancjemò chel di Antiochie di Sirie.
La letare e je dute un atac cuintri di chei cristians ch’a pendin pai çavariaments “gnostics”. Par lôr, la fede si ridûs a une cognossince dute particolâr di Diu e dal distin dai oms. Conseguence pratiche: a refudin ogni regule morâl. Il gjenar leterari al è chel dal librut polemic, ch’al devente ancje ocasion par une racomandazion a tignî dûr par amôr di Crist. Cheste letare e la seconde di Pieri si semein une vore, tant par cont di tematiche che di test, ancje se chi si dopre il VT cun plui libertât e cence disdegnâ nancje i libris apocrifs (Enoc).
L’implant al è chel di une letare. Dopo di vê saludât (1-2), l’autôr al conte il teme (3-4) e lu disvuluce in doi moments:
1. judizi e condane dai aversaris (5-16);
2. racomandazion ai fedêi (17-23).
Al siere cuntune cjante di laut o dossologjie, sul stamp di chês formulis liturgjichis ch’a dopravin tes comunitâts cristianis (24-25).
Cheste letare e va ben ancje in dì di vuê parcè che nus propon une fede fondade sun Gjesù Crist e confermade cuntune vite cristiane come cu va.


text:
Di Londre a Ruvigne: Maria Teresa Bortoluzzi, cjâf e cûr di OrtoBorto, esperience di comunitât, par coltivâ intal rispiet de tiere
De viste sul Tamigi, dal so ufici cun teraçon in face dal flum a Londre, a chê sul Tiliment, dai cuei di S. Jacum, cûr di Ruvigne, lûcs di bielece cidine, di pâs e maravee. Li e à volût tornâ, dopo tancj agns di lavôr lontane dal Friûl, Maria Teresa Bortoluzzi, e li al è nassût l’OrtoBorto, un ort di comunitât, viert a ducj, parcè che l’ort «al è democratic, gjenerôs e universâl: patatis e pomodoros no vegnin miôr o piês a seconde di dulà che tu rivis o des tôs abilitâts, a vegnin ben se tu âs rispiet de tiere e dal ambient». Maria Teresa e fevele cun passion e agrât de “creature” che e à inviât cul jutori di famee e amîs, li che «o coltivìn ortaiis par butâ jù mûrs».
◆ Classe 1973, dopo de lauree in Storie, Maria Teresa e jentre intal mont de editorie. Lis primis esperiencis a son a Milan, prime intune aziende che e cree contignûts web e po pal grup RCS e par Il Sole 24 Ore li che si è ocupade di redazion e di progjetazion editoriâl. Al è il 2004 cuant che e decît di cambiâ aiar. La mete e je Londre. «No savevi ce che o varès fat e il gno inglês al jere misar – e ricuarde –. O ai tacât a lavorâ par bancjis gruessis corezint i stampons par talian di prospets ilustratîfs di fonts di invistiment. Po, o ai insegnât il talian a fruts e grancj, ancje a polizais e aministratîfs di Scotland Yard, fin che, paronant aromai ben l’inglês, o ai cjatât lavôr tal setôr de editorie scolastiche tant che redatore e progjetiste editoriâl par Pearson, Harper Collins e Hachette UK». Di foreste, pardabon une biele sodisfazion par Maria Teresa, che intant e madurìs la decision di tornâ a S. Jacum. «O jeri contente dal gno lavôr, o vivevi intun cuartîr bielissim, ma o sintivi che chê esperience e jere finide. A passe 40 agns, o vevi gole di esplorâ altris stradis e di fâlu a cjase mê».
◆ Ae fin dal 2016 Maria Teresa e vierç un gnûf cjapitul de sô vite. Di volontarie de Caritas, e insegne talian ai richiedents asîl, cualchidun al tache a frecuentâ l’ort di famee. Un in particolâr, Waiz, si afezione al pont di deventâ soci dal OrtoBorto, che al tache a cjapâ forme.
«Sul imprin no mi cjapavin masse sul seri, plui di cualchidun al diseve cun ironie che o jeri une citadine», e ricuarde, riduçant, Maria Teresa. «Insiemi a mê mari Caterina e a mê sûr Laura si sin domandadis cemût doprâ al miôr dut ce che gno pari Loris, che al jere mancjât cualchi an prime, nus veve lassât: cjase, tiere, machinaris agricui e imprescj. I miei gjenitôrs a àn simpri viert lis puartis a ducj inte nestre cjase di vie Petris. O vin decidût di puartâ indenant chel spirt e di fâlu intun moment li che il “diferent” al faseve za une vore di pôre. E cussì, coinvolzint un pâr di amîs, e je nassude la idee di fâ dal spazi che o vevin a disposizion un ort condividût, un lûc di incuintri, di socialitât, di integrazion, dulà contrastâ l’isolament e promovi la diversitât come risorse, in sinergjie cul teritori e cul ambient». Ae fin dal 2017, e nas la Associazion di promozion sociâl OrtoBorto (che inte denominazion e cjape il cognon de famee). L’ort de tradizion rurâl furlane al devente identitât che e da acet a ducj – abii e disabii, fruts, vecjos, forescj –, ognidun cu lis sôs capacitâts, e al distribuìs, a cui che lu lavore, lis ortaiis, ma massime benstâ e relazions, un patrimoni cetant preziôs.
◆ «La matine dal lunis al vinars intai orts di OrtoBorto cuatri zovins cun disabilitât, vuidâts di un nestri educadôr cualificât e di un o plui volontaris esperts in orticulture, a viodin dai orts, de sidrere e des dôs mussis che o vin, e a partecipin a dutis lis iniziativis di OrtoBorto: dai marcjaduts aes cjaminadis, al scambi di semencis. Un percors, chest, che al viôt une biele colaborazion cu la Aziende pe assistence sanitarie n. 3. Di chest an o vin tacât a produsi plantutis ancje intune sidrere li de Onlus “Il Samaritan” di Ruvigne, struture residenziâl par personis cun disabilitât, e o vin realizât, ancje cu la poie de Fondazione Friuli, un gnûf ort li de Associazion “Amici dell’Hospitale” di S. Tomâs di Maian pes plantis oficinâls e aromatichis, che o vin a pene tacât a comercializâ intai marcjâts locâi. E po, pai plui piçui o inmaneìn laboratoris pratics di orticulture e di promozion de cure e dal rispiet dal ambient, simpri cuntune grande partecipazion». Cuant che i fruts no van intal ort, al è l’OrtoBorto che ur va incuintri diretementri a scuele! Tant che a son za nassûts doi orts: un inte scuele primarie di Ruvigne e un ta chê di S. Denêl. E cul Istât «a saran inviâts laboratoris gratuits par mularie dai 11 ai 17 agns su la mont di Ruvigne, intal bosc di un dai nestris socis, cun viodude sul Tiliment, par scuvierzi la nature locâl e la impuartance de sô conservazion e valorizazion».
◆ In mancul di 4 agns, l’OrtoBorto al è cressût e al semenât tant, no dome plantutis. Si son dâts dongje amîs e cognossints, che lu sostegnin in plui formis, e altris, massime zovins, si stan svicinant: «Cumò o sin 55 socis, pal plui dal dulintor, ma no dome». E je Maria, 82 agns, di Ruvigne, che e puarte la semence dal so pevaroncin: cressût e secjât, cun chel si fasin lis confezions regâl a Nadâl. Al è Simone, che al à 21 agns e al ven di Buie: une matine par setemane al va al OrtoBorto a dâ une man e al è une vore babio cui fantats disabii. E po, Lucilla, di Forgjarie, che e rive cu lis sôs taleis di mente e di fasûi, parcè che al OrtoBorto si condivît dut: ancje lis plantutis e lis semencis, tant che si faseve une volte. «Si din il diplui, no stracìn nuie e si judìn – e dîs Maria Teresa –. Intai nestris orts o coltivìn dome robe nostrane, o promovìn metodis di coltivazion biologjiche, sostignibile e conservative, parcè che o pensìn che al sedi nestri dovê rispietâ la tiere e lassâle a nestris fîs e nevôts miôr di cemût che le vin cjatade».
◆ Cui che al à voie di dâ une man, l’OrtoBorto (www.ortoborto.org) al è viert ogni dì, dal lunis al vinars, des 8.30 aes 12.30. Maria Teresa us darà acet cuntune bocje di ridi. «Al OrtoBorto lis nestris storiis personâls, lis nestris dificoltâts no nus definissin, ma nus insiorin. Ducj. Savê che chel che tu fasis al da confuart e al fâs stâ ben cualchidun altri al è alc di straordenari. No volarès jessi di nissune altre bande. De vite di prime, no mi mancje nuie». ❚
………………………………………………………………………………………………..
IL PROFÎL
Maria Teresa Bortoluzzi e je nassude a S. Denêl tal 1973. Diplomade al Liceu classic “Stellini” di Udin, si è laureade in Storie contemporanie te Universitât di Triest.
◆ Dal 2000 al 2004 e à lavorât a Milan tant che redatore di sîts web e di libris pal Grup RCS e par Il Sole 24 Ore. Po si è trasferide a Londre li che e à insegnât talian tant che lenghe foreste par students britanics de scuele primarie e secondarie e daspò e je jentrade a vore tal setôr de editorie scolastiche tant che redatore e progjetiste editoriâl par Pearson, Harper Collins e Hachette UK.
◆ Tal 2016 e je tornade in Friûl, inte sô Ruvigne, li che, l’an dopo, cu la mari, la sûr e un pâr di amîs e à metût in pîts la Associazion di promozion sociâl OrtoBorto, li che e je presidente e responsabile operative. ❚
………………………………………………………………………………………………..
La barburice e la pazience
La barburice e je il simbul dal OrtoBorto. «Maria, la nestre socie plui anziane, mi à vût dit che dulà che a vegnin sù lis barburicis, la tiere e je nete. Imagjine ce braùre cuant che chel altri an a son nassudis ancje intai nestris orts insiemi cui papavars, intal mieç des cumieris di patatis», e conte Maria Teresa. Cuant che tu âs cure di jê, tu le rispietis, la nature ti fâs regâi maraveôs e par chê frute cressude a S. Jacum, dongje de none che e faseve l’ort e che cumò lu lavore jê, la sodisfazion e je grande e si involuce cui ricuarts de infanzie. «Sentade, inte ombrene, o cjalavi mê none che e sapave planc la tiere, intal cidinôr. Tu podevis jessi in bulidure tant che tu volevis, no jerin sants. Tu vevis di spietâ che e ves finît. Al è stât un grant insegnament. L’ort mi à insegnât a vivi cun plui serenitât, a vivi il gust de spiete e a ralentâ i nestris timps. Mi à insegnât a cjatâ la pâs, che o sint ancje cumò, lavorant intal cidin – e dîs Maria Teresa –. Dispès mi vegnin intal cjâf lis mês nonis, lis lôr maris e dutis lis feminis prime di lôr e prime ancjemò; o imagjini la lôr fature, lis dificoltâts che a àn vivût e o ai agrât pe tradizion che nus àn lassât. L’OrtoBorto al è ancje lôr». ❚
«O fâs l’ort par butâ jù mûrs» | Il profîl | La barburice e la pazienceErika Adami
Di Londre a Ruvigne: Maria Teresa Bortoluzzi, cjâf e cûr di OrtoBorto, esperience di comunitât, par coltivâ intal rispiet de tiere